Saya tidak pernah gemar game first-person shooter (FPS) sehinggalah saya bermain Tales from the Borderlands. Apa pula kena mengena game berbentuk episodik dengan Borderlands 3 pula?

Saya baru menyedari Tales from the Borderlands adalah adaptasi untuk siri Borderlands iaitu game campuran FPS dan RPG. Oleh sebab saya tertarik dengan kisah Tales from the Borderlands, saya mula bermain sumber asal iaitu Borderlands 1 yang dikeluarkan pada 2009.
Daripada seorang yang anti kepada game FPS, saya jatuh cinta dengan siri ini kerana permainan tembak-menembak rancak, boleh bermain bersama rakan-rakan dalam mode co-op dan paling seronok sekali adalah lawak yang dipengaruhi oleh budaya pop (easter egg) serta perasaan gembira yang tidak digambarkan apabila menjumpai senjata legendary berwarna oren emas. Fuh, berdesup.
Jadi, adakah Borderlands 3 mengekalkan lawak tak kering gusi sambil menembak tanpa henti? Jom baca Borderlands 3: Boleh Beli or Boleh Blah!?
Moze, Zane, FL4K dan Amara
BORDERLANDS 3 NI PASAL APA?
Borderlands 3 merupakan game terbaru daripada Gearbox Software yang menyambung kisah Borderlands 2 setelah menyepi selama 7 tahun. Untuk mengisi lompong masa yang sangat panjang, Gearbox sempat mengeluarkan satu downloadable content (DLC) khas berjudul Commander Lilith and The Fight For Sanctuary untuk Borderlands 2 bagi memberi sedikit pendedahan tentang apa telah terjadi dengan Crimson Raiders dan Pandora beberapa bulan sebelum pelancaran Borderlands 3.
Kali ini, pengembaraan Borderlands 3 akan jatuh ke tangan empat Vault Hunter baru dalam misi untuk memburu harta karun alien Vault tetapi harus berdepan dengan penjahat baru, sepasang kembar, Troy dan Tyreen Calypso. Dapatkah Borderlands 3 menjadi antara game Borderlands terbaik? Jom baca review penuh kami!
APA YANG SERONOK TENTANG BORDERLANDS 3?

Anda boleh memilih untuk bermain antara empat Vault Hunter dengan kebolehan mereka tersendiri. Mereka ialah FL4K, seorang Beastmaster yang mampu mengawal haiwan yang pernah muncul dalam siri Borderlands seperti Skag dan Spiderant serta haiwan terbaru, Jabber iaitu seekor monyet berekor panjang. Anda juga boleh main sebagai Moze, bekas askar Gunner yang mengendalikan robot Iron Bear ala D.va dalam Overwatch.
Selain dua Vault Hunter berkenaan, Zane ialah seorang Operative yang boleh hasilkan klon sendiri untuk serang hendap atau menembak tepat manakala Amara ialah Siren sama seperti Lilith dan Maya wujud dalam Borderlands 3 iaitu mampu memanipulasikan pelbagai kuasa elemen seperti membeku, membakar, menghakis, merenjat elektrik dan radiasi iaitu elemen terbaru dalam game ini yang menjangkiti musuh dan sebarkan kepada musuh lain dengan cara meletup.
Dalam Borderlands 3, saya bermain sebagai FL4K iaitu merupakan karakter padu untuk main secara solo kerana haiwan peliharaan anda akan membantu menyerang malah menghidupkan kita kembali sekiranya rebah dalam pertempuran. Kalau main FL4K dalam parti, haiwan anda boleh dijadikan sebagai satu pertahanan dan mengganggu musuh sekaligus mengelakkan nyawa pemain terjejas.

BERJALAN-JALAN MELIHAT ALAM SEMESTA

Berjalan-jalan melihat alam.
Buat pertama kali dalam sejarah Borderlands, anda berkesempatan untuk mengembara keluar dari planet padang jarak padang tekukur, Pandora dan menjelajahi planet-planet unik di seluruh galaksi. Gearbox menyegarkan lagi francais looter shooter ini dengan pengembaraan ke planet dengan keunikan tersendiri seakan Mass Effect dan Destiny.
Anda melawat planet dipenuhi dengan hidupan saurian, spesis seakan dinosaur yang tinggal di planet alam rimba, Eden-6. Selain itu, anda juga pergi ke Athena iaitu tempat tinggal sami-sami Siren hidup di biara-biara sebalik kawasan gunung-ganang. Kemudian, anda akan mendarat di Promethea iaitu sebuah bandar pesat yang mana menjadi pusat syarikat Atlas yang telah kembali menempa nama sebagai pembuat senjata utama setelah diambil alih oleh Rhys, protagonis utama Tales from the Borderlands.

GRAFIK CEL-SHADED YANG MEMUKAU

Ada sesiapa dapat bayangan organ dalam Beauty and the Beast?
Gaya animasi cel-shaded menjadi satu tarikan utama yang yang membezakan Borderlands antara game FPS lain. Walaupun stail ini tampak ringkas, Borderlands 3 memberikan fokus teliti terhadap bahan visual di sekeliling pemain dengan grafiti, mural, tampalan poster dan patung gergasi yang menyampaikan mesej tersendiri dalam persekitaran.
Raut wajah karakter, spesis aneh dan rekaan robot dalam dunia Borderlands turut diperincikan. Malahan, anda boleh memeriksa setiap komponen senjata dari muncung sehingga picu dilengkapi dengan penjelasan kekuatan senjata semasa membuka inventori.

PEMANDUAN GAYA MUTU KEUNGGULAN

Vroom vroom.
Siri Borderlands 3 tidak lengkap tanpa kenderaan untuk menuju ke misi destinasi. Untuk Borderlands 3, sebuah kenderaan diperkenalkan iaitu sebuah Cyclone yang mengikut gaya motorsikal seakan filem Akira.
Selain Cyclone, kini anda boleh mengubahsuai komponen kereta seperti turet, perisai dan roda dengan menggunakan alat-alat kereta yang telah terkumpul melalui cara rompakan kereta orang jahat dan pulangkan ke tempat parkir Catch-A-Ride ataupun dapat komponen melalui menyelesaikan misi utama. Sambil itu, anda boleh menukar penampilan kenderaan dari segi rekaan dan warna mengikut gaya mutu keunggulan anda tersendiri.

LOOT FIESTA

Mod co-op secara offline untuk konsol akan membahagikan skrin.
Borderlands 3 memperkenalkan permainan mode co-op yang rancak dengan dua mode berbeza iaitu cooperation dan coopetition. Cooperation ini sesuai untuk pemain pelbagai level berbeza untuk main bersama-sama kerana loot akan dibahagikan mengikut level setiap pemain dalam parti anda dan musuh akan disesuaikan menurut level pemain. Coopetition pula adalah permainan klasik Borderlands iaitu tiada pembahagian loot mengikut level dan musuh bergantung kepada level pemain yang jadi ketua parti.
Anda akan sentiasa dihujani senjata, perisai dan bom pelbagai jenis warna dari putih ke emas kekuningan terutamanya selepas mengalahkan bos-bos besar sepanjang Borderlands 3. Terdapat 9 jenis pengeluar senjata dalam game ini seperti Hyperion, Maliwan, Tediore, Torgue, Atlas, Vladof, Jakobs, Dahl dan paling terbaru, Children of Vault yang masing-masing mempunyai ciri tersendiri. Sebagai contoh, jika anda menggunakan Tediore, senjata mereka akan mengeluarkan satu lagi senapang dan pistol kecil atau bom melantun-lantun yang mengejar musuh (bergantung kepada jenis senjata) selepas anda reload senjata. Memang kelakar dan comel melihat senjata cilik untuk main kejar-kejar dengan musuh.
Senjata Children of Vault (COV) adalah edisi terbaru dalam Borderlands 3 iaitu mengambil nama kumpulan ikutan kembar Calypso. Apa yang menarik tentang senjata mereka adalah ia tidak memerlukan peluru tetapi ia akan jadi panas jika anda menggunakannya terlalu kerap dan berpotensi untuk rosak serta mengambil masa lama untuk reload.
Inilah SMG diinspirasikan oleh Flamethrower buatan Elon Musk.
Seperti biasa, kebanyakan easter egg Borderlands 3 juga diselitkan dengan pelbagai senjata seperti Flamethrower Elon Musk, assault rifle pek proton Ghostbusters, SMG Stranger Things, senjata yang memuntahkan senjata (!!) dan banyak lagi. Dalam paling banyak senjata di atas, saya sangat suka menggunakan pistol/assault rifle Jakobs kerana tembakan laju dan pantas untuk reload serta assault rifle/SMG Maliwan kerana serangan pelbagai elemen efektif mengikut ciri musuh seperti musuh Bandit/Fanatic senang dijilat api, musuh ada perisai boleh dilunturkan menggunakan serangan shock (elektrik) dan sebagainya.
APA YANG TAK MENARIK TENTANG BORDERLANDS 3?
Grafiti Troy dan Tyreen Calypso di tempat berkumpul pengikut COV.
Saya memohon minta maaf kepada mereka yang masih belum bermain Borderlands dan Borderlands 2 kerana saya akan beritahu SPOILER gergasi yang terjadi dalam Borderlands 2 selepas ayat ini.

CERITA LINTANG PUKANG

Tolong jangan cukur misai Rhys.
Selepas kematian Handsome Jack iaitu penjahat dalam Borderlands 2, Gearbox mempunyai tanggungjawab yang besar untuk mengisi lopong yang ditinggalkan oleh seorang antagonis paling berkarisma dalam sejarah video game. Sebagai seseorang yang mengikuti rapat jalan cerita siri Borderlands, saya mendapati cerita yang disajikan dalam Borderlands 3 ini sangat menghampakan.
Kehadiran Troy dan Tyreen Calypso tidak berupaya untuk meningkatkan kualiti cerita Borderlands 3 malah mereka berdua adalah karakter paling menjengkelkan dalam sejarah Borderlands. Kembar Calypso ini menggunakan saluran penyiaran langsung untuk menarik perhatian pengikut fanatik atau dengan bahasa mudah, mereka berdua menjadi streamer atau YouTuber yang mementaskan pembunuhan kejam yang disebarkan ke seluruh galaksi.
Tanpa aral melintang, cerita Borderlands 3 tiba-tiba sahaja begitu taksub dengan kelas Siren. Selain Lilith, Maya dan Vault Hunter sendiri, Amara, terdapat banyak karakter utama Borderlands 3 jadi Siren seperti kembar Calypso dan paling tak sangka sekali, Tannis. Karakter kegemaran ramai peminat seperti Tiny Tina (bukan Tiny lagi), Mordecai dan Brick kembali dalam game ini tetapi tidak dapat mengalahkan kehadiran karakter paling dibenci dalam sejarah Borderlands bernama Ava atas sebab-sebab tertentu. Hish, geram.

LAWAK BODOH TAK BERTEMPAT

Uhh…
Borderlands 3 juga hilang aura kelakar dengan jenaka-jenaka yang tidak kreatif sama sekali. Ini seolah-olah penulis untuk siri Borderlands lepas sudah meletak jawatan dan biarkan lawak-lawak basi ini masuk ke game penuh.
Saya faham Borderlands memang sentiasa penuh dengan lawak berunsur keterlaluan dan agak bodoh tetapi kali ini, lawak sebegini memang tidak kena tempat. Anda pergilah ke mana-mana sahaja dalam dunia Borderlands 3 dan anda akan terus ‘terhibur’ dengan lawak kentut dan tahi sepanjang masa.

MASALAH TEKNIKAL

Tulisan sari kata SANGAT kecil jika bermain secara co-op
Selain cerita lemah, Borderlands 3 dihampar dengan masalah loading yang sangat lama ketika masuk dalam game dan juga membuka inventori. Jika anda bermain beramai-ramai (maksimum 4 orang dalam mode co-op) dan mahu membuka inventori, bersedialah untuk membantutkan keghairahan bermain Borderlands 3 bersama rakan-rakan anda lain kerana pembukaan inventori akan jadi sangat, sangat perlahan.
Saya bermain menggunakan konsol PS4 dan masalah ini juga wujud dalam konsol PS4 Pro juga. Menurut pemerhatian saya, PC tidak lagi melanda masalah loading setelah beberapa patch dan boleh diubahsuai sendiri oleh pengguna. Bukan itu sahaja, anda juga tidak boleh menukar perspektif kamera bagi mereka yang bermain mode co-op secara couch play dari arah melintang ke menegak.
SECARA KESIMPULANNYA
Tepat di kepala.
Secara jujurnya, jangkaan saya terhadap Borderlands 3 meleset setelah menempuhi 40 jam untuk menghabiskan misi utama. Penceritaan Troy dan Tyreen Calypso menyebabkan saya mahu Handsome Jack bangkit semula dan membunuh mereka berdua. Malah, karakter robot lucu Claptrap tidak digunakan sebaik mungkin.
Namun, Borderlands 3 masih lagi mengukuhkan gameplay shooter yang menyeronokkan dengan kebolehan Vault Hunter berbeza antara satu sama lain dan kepelbagaian senjata yang membuatkan anda mahu mengumpul seperti kumpul Pokemon.
KEPUTUSAN – BOLEH BELI or BOLEH BLAH?!
BOLEH BELI  – Game ini sesuai kepada mereka suka main game bertemakan looter shooter seperti Destiny (malah anda akan jumpa easter egg Destiny dalam game ini kalau anda cari betul-betul). Peminat siri Borderlands boleh lihat peningkatan dari segi grafik dan gameplay yang rancak. Ia juga merupakan game yang dicipta untuk main beramai-ramai bersama kawan, kumpul loot dan membandingkan berapa banyak senjata legendary anda dapat.
BOLEH BLAH  – Game ini semestinya bukan untuk anda jika anda memang tidak minat game tembak-menembak, dengar lawak basi 24 jam dan cerita yang agak cringe.
+ Dunia game luas sampai ke luar Pandora
+ Gameplay menarik mengikut citarasa pemain
+ Anda boleh tepuk-tepuk dengan haiwan kesayangan
+ Banyak sangat senjata unik yang boleh membuatkan anda merenung inventori selama 5 jam
– Lag nak mati
– Ava
– Lawak macam kentut
– Pengakhiran pahit sebab karakter penting mengorbankan diri tanpa tujuan sambil lagu Girl on Fire oleh Alicia Keys berkumandang
Borderlands 3 kini dilancarkan di PC, PS4 dan Xbox One.


Destiny: Rise of Iron: Maklumat DLC Bocor Sehari Sebelum Diumumkan Malam Ini!

The Iron Lord has risen, Guardians! DLC terbesar dan terakhir Destiny, Rise of Iron terbocor di Xbox Store lengkap dengan deskripsi dan tarikh pelancaran iaitu pada 20 September 2016 nanti!
Antara info yang tertulis di dalam deskripsi tersebut menunjukkan DLC sebesar 14.9 GB ini hanyalah untuk PlayStation 4 dan Xbox One sahaja, bermaksud last-gen console tidak dapat merasakan DLC terakhir Destiny ini sebelum keluarnya Destiny 2 di musim luruh 2017 nanti.
Sumber
Dikatakan DLC ini lebih besar dari DLC Taken King dan akan diberi percuma Iron Gjallahorn jika anda pre-order DLC Rise of Iron sekarang!

DLC kali ini berlatarkan kisah Lord Saladdin, (Ye, pak cik Iron Banner korang jumpa sebulan sekali itu) yang meneroka ke sempadan selatan Old Russia di mana dinding yang memisahkan keselamatan antara Lost City runtuh. Mutant Fallen berkeliaran dan kian mengancam muka bumi ini. Ikuti Lord Saladin ke Plaguelands dan hentikan taklukan tersebut, Guardians!
Dinding Lost City yang menyempadankan keselamatan rakyat jelata di muka bumi dari diserangi puak jahat dari faction lain.
Mari kita lihat dengan lebih terperinci DLC ini:

Campaign dan Quest baru
Armor dan Gear baru
Weapons baru
Raid baru
Kenaikan Light maksima
Strike baru
Zon Plaguelands dan Social Space (Seperti Tower, Reef)
Mode dan map Crucible baru
Boss dan Faction musuh baru

Jom usha livestream Twitch Bungie malam ini pada pukul 1 pagi untuk info sepenuhnya!
[KEMASKINI]
Sebentar tadi, sebuah trailer telah leak via Snapchat. Seorang Redditor telah pun mendownload dan mengambil screenshot!
Dapat dilihat wajah sebenar Lord Saladin, beberapa jenis weapon dan armor baru serta rupa sebenar Mutant Fallen yang di-leak pagi tadi. Berita terbesar bagaimanapun adalah berkenaan kehadiran Iron Gjallarhorn yang boleh diperolehi sebagai bonus pre-order! Adakah ini bermakna Rise of Irons adalah DLC yang perlu dibeli? Dimanakah janjimu Bungie – DLC percuma selepas DLC The Taken King?
https://youtu.be/8nohvpsvCYM
Hanya 7 jam lagi untuk live stream Bungie bagi kita mendapatkan kepastian! Jom usha livestream Twitch Bungie malam ini pada pukul 1 pagi untuk info sepenuhnya!


Xbox Berhasrat Beli Lebih Banyak Studio Game Lain, Kata CEO Microsoft

Korang sangkakan Microsoft sudah puas selepas pembelian Zenimax Media yang mengejutkan dengan nilai USD7.5 billion? Korang telah tersilap.
Ketika bercakap kepada CNET, CEO Microsoft, Satya Nadella telah menyatakan yang mereka akan mempertimbangkan untuk mengambil-alih lebih banyak studio pembangunan game pada masa hadapan sekiranya ia munasabah.
“Kami akan sentiasa mencari tempat-tempat yang mana memiliki kebersamaan terhadap tujuan, misi dan budaya,” kata Nadella. “Kami akan sentiasa melihat untuk berkembang secara tidak organik di mana ianya munasabah.”
Selepas memiliki Bethesda Softworks, Bethesda Game Studios, id Software, ZeniMax Online Studios, Arkane, MachineGames, Tango Gameworks, Alpha Dog, dan Roundhouse Studios — Microsoft kini mempunyai 23 studio pembangunan di bawah Xbox.


Ini Gameplay Pertama Battlefield 2042 – Selamat Datang Ke Era Baharu Battlefield Dengan Bermacam Pembaharuan

Seperti dijanjikan, DICE telah memperlihatkan gameplay pertama Battlefield 2042 melalui satu trailer berdurasi 3 minit yang dipaparkan dalam siaran langsung E3 di pentas Xbox.
Kita dapat saksikan trailer yang padat dengan aksi, diambil daripada versi pra-alpha — aksi pertempuran udara, penggunaan grappling hook dan zipline, lebih banyak kenderaan darat berperisai, pertukaran attachment senjata pada bila-bila masa, dan banyak lagi yang sememangnya ‘Only in Battlefield’.
Jom layan:

Battlefield 2042 akan dilancarkan pada 22 Oktober 2021 untuk PC, PS5, Xbox Series, PS4, dan Xbox One.


Fall Guys: Season 2 Akan Diperlihatkan Semasa Malam Pembukaan Gamescom 2020

Apakah formula mudah untuk meneruskan populariti sesebuah game yang mencanak naik pada ketika ini? Umumkan musim keduanya!
Walaupun musim pertama Fall Guys: Ultimate Knockout masih berbaki lebih daripada sebulan lagi, Mediatonic sudah bersedia untuk memperlihatkan sedikit gambaran tentang bagaimana musim keduanya akan dihidupkan.
Fall Guys: Season 2 akan diperlihatkan semasa malam pembukaan Gamescom 2020, satu lagi acara gaming tahunan terbesar dunia yang bakal dilangsungkan secara digital. Acara ini akan bermula pada 28 Ogos ini, 2 pagi (waktu Malaysia).

Fall Guys is great and all….but what if I told you there is @FallGuysGame: Season 2! 👑 😮🤯Don't miss the world premiere sneak peek from @Mediatonic during @gamescom Opening Night Live.Thursday, August 27 at 8 pm CEST / 2 pm ET / 11 am PT at https://t.co/AFycLZXKPd pic.twitter.com/WQB08qadhb— Geoff Keighley (@geoffkeighley) August 21, 2020

Apalah agaknya yang akan disajikan dalam musim kedua game battle royale comel ini. Arena baharu? Battle pass berbayar? Ciri-ciri tambahan seperti splitscreen atau practice mode? Sama-sama kita tunggu.
Fall Guys kini boleh dimainkan di PC dan PS4.

Saksikan Arena Paling Susah Dalam Fall Guys Direka Semula Dalam Rocket League


Epic Games Store Beri Percuma NBA 2K21, Mengacah Satu Lagi Game Misteri

Game misteri percuma yang mula diacah di Epic Games Store pada minggu lalu, kini sudah didedahkan apakah game tersebut — iaitu NBA 2K21. Korang boleh dapatkannya di sini.
Game bola keranjang terbitan 2K Games itu boleh diambil secara percuma dari sekarang hingga 27 Mei 2021, 11 malam (waktu Malaysia). Masukkannya ke dalam Library dalam tempoh ini dan ia akan menjadi milik korang buat selamanya.
Tidak cukup dengan itu, satu lagi game misteri percuma telah diacah, yang akan menggantikan NBA 2K21 apabila ia tamat pada minggu hadapan. Seperti biasa, setiap kali ‘game misteri’ diacah, tentunya ia merupakan sebuah game AAA.
Semua ini berada dalam kempen jualan murah baharu yang dilancarkan di Epic Games Store, digelar Epic MEGA Sale. Bermacam game telah mendapat diskaun di platform tersebut, seperti KINGDOM HEARTS III + Re Mind (DLC), Assassin’s Creed Valhalla, Cyberpunk 2077, Red Dead Redemption 2, STAR WARS: Squadrons dan banyak lagi.
Korang boleh lihat jualan murah Epic MEGA Sale di sini.
Selain itu, ada juga Epic Coupon. Log masuk ke akaun korang, klik ‘GET MY EPIC COUPON’ dan korang akan mendapat kupon sebanyak RM40 untuk dibelanjakan di Epic Games Store sehingga 17 Jun untuk pembelian game di atas RM59.99.


Sony, Microsoft, Nintendo Keluarkan Kenyataan Bersama Untuk Online Gaming Yang Lebih Selamat

Dalam satu kenyataan bersama yang sangat jarang berlaku, Sony, Microsoft, dan Nintendo telah berjanji untuk terus komited dalam menjalankan persekitaran online gaming yang selamat untuk semua lapisan gamer.
Antara aspek utama yang mereka tekankan akan berikan perhatian utama adalah memastikan ruangan online bebas daripada kebencian, gangguan, dan selamat untuk pemain-pemain yang lebih muda.
“Kami percaya bahawa kebencian dan gangguan atau eksploitasi terhadap pemain-pemain yang lebih muda dalam apa jua bentuk tidak akan ada tempat dalam gaming,” kata ketiga-tiga syarikat gergasi gaming itu. “Kami bekerjasama dengan komuniti untuk mempromosikan kelakuan gaming yang selamat dan menggalakkan fungsi laporan bagi mendedahkan para pelaku salah.”
“Melindungi para pemain bukan satu kerja yang mudah dalam dunia digital dan sentiasa berhubung ini. Perkongsian ini menandakan komitmen kami untuk bekerjasama untuk menambahbaik keselematan pemain dan memastikan gaming kekal baik untuk semua.”
Korang boleh baca kenyataan bersama penuh Sony, Microsoft, dan Nintendo ini di sini.


Dead Island Definitive Collection: Game Lama Diberi Nafas Baru!

Berita baik untuk penggemar pemburu zombie! Koleksi terbaru Dead Island akan berada dalam genggaman korang tidak lama lagi.

Deep Silver mengumumkan bahawa game Dead Island Definitive Edition akan berada di pasaran pada 31 Mei 2016 untuk console PlayStation 4, Xbox One dan juga PC.

Game ini telah di-remastered semula dan juga telah melalui penambahbaikan dari segi grafik dan juga gameplay bagi Dead Island, DLC Dead Island: Riptide dan juga bonus game iaitu Dead Island: Retro Revenge – yang dimainkan secara 2D side-scrolling beat’em up.

Dalam berita yang lain pula, Dead Island 2 masih dalam proses pembikinan dan telah ditangguhkan sehingga 2016. Sehingga kini masih tiada tarikh rasmi bila game ini akan dilancarkan.
Ayuh peminat Dead Island kita layan dulu trailer Dead Island Definitive Edition:

Nampak menarik, kalau korang masih tak bosan untuk menyembelih zombie-zombie yang berkeliaran ni, boleh la dapatkan game Dead Island Definitive Edition ini.
ADIOS!!


CoD: Infinite Warfare Boleh Dimainkan Percuma Selama 5 Hari Di PS4 Bermula Jumaat

Teringin untuk bertarung dalam francais Call of Duty di angkasa lepas? Inilah peluangnya!

Activision bakal memberikan anda peluang untuk mencuba Call of Duty: Infinite Warfare secara percuma selama 5 hari di PlayStation 4.
Sesi percubaan percuma ini akan bermula pada 16 Disember 2016, Jumaat, 2 pagi (waktu Malaysia), dan akan berakhir pada 21 Disember 2016, Rabu, 2 pagi.
Anda boleh dapatkan sesi percubaan ini dengan menaip “Call of Duty: Infinite Warfare free trial” di PlayStation Store.
Berikut adalah apa yang anda boleh mainkan sepanjang 5 hari tersebut:

2 mission pertama dalam story campaign
Online multiplayer, di mana level maksimum akan diberikan sehingga level 15 sahaja
Mode Zombies, di mana level maksimum akan diberikan sehingga level 3 sahaja

Baru-baru ini, video trailer pengenalan Call of Duty: Infinite Warfare turut tersenarai dalam video game trailer paling banyak ditonton di Youtube sepanjang tahun 2016.


Video Pedro Pascal, Bella Ramsey Di Set Penggambaran The Last of Us HBO Tersebar

Pada ketika ini, penggambaran siri televisyen The Last of Us terbitan HBO sedang rancak dijalankan.
Beberapa gambar dan video para pelakon dan kru di set penggambaran sudah mula dimuatnaik dan tersebar di Internet.
Antara yang dapat kita lihat adalah Pedro Pascal (Joel), Bella Ramsey (Ellie) dan Anna Torv (Tess) berjalan-jalan dalam beberapa babak. Kita juga dapat saksikan set penggambaran yang kelihatan cukup serupa dengan apa yang ada dalam video game asalnya.

Pedro Pascal and Bella Ramsey dancing on the set of #TheLastofUs![🎥 cindyanne32 | via: @PedroPascalNews]pic.twitter.com/7Yp5NGXNn0— The Last of Us Updates (@TheLastofUsNews) October 15, 2021

🎥 | 📸 dkedm [Reddit] pic.twitter.com/EPrPe3cgFO— The Last of Us Updates (@TheLastofUsNews) October 14, 2021

Front-facing look at Pedro Pascal, Bella Ramsey and Anna Torv. #TheLastofUs📸 Keira Nystrom | Instagram pic.twitter.com/e1ZAD2eDIq— The Last of Us Updates (@TheLastofUsNews) October 14, 2021

Pedro Pascal (Joel), Bella Ramsey (Ellie) and Anna Torv (Tess) on the set of #TheLastofUs yesterday. pic.twitter.com/WMr6c1Ieap— The Last of Us Updates (@TheLastofUsNews) October 14, 2021

Tidak banyak jalan cerita yang didedahkan setakat ini, dan kita belum tahu berapa banyak musim akan diterbitkan, namun kita sudah mengetahui bahawa musim pertama ini akan berdasarkan game pertama The Last of Us yang dilancarkan pada 2013, serta mempunyai 10 episod.
Dua bintang Game of Thrones, Pedro Pascal dan Bella Ramsey akan kembali bersatu sekali lagi dalam siri televisyen terbitan HBO, sebagai duo yang cukup ikonik dalam The Last of Us, Joel dan Ellie.
Gabriel Luna bakal membawakan watak Tommy; pelakon Marlene dari game, Merle Dandridge akan menghidupkan watak yang sama; Nico Parker sebagai Sarah; dan Anna Torv sebagai Tess.
Kerusi pengarah untuk episod pertama diisi oleh Kantemir Balagov, pembikin filem berasal dari Rusia yang cukup terkenal melalui kerjanya untuk drama yang telah memenangi banyak anugerah, Beanpole.
Neil Druckmann juga merupakan salah seorang pengarah episod.
Gambar pertama dari set penggambaran pernah dikongsikan secara rasmi, memaparkan Joel, Sarah dan Tommy dalam satu babak di dalam sebuah kereta.
Penerbitan siri TV adapatasi The Last of Us ini diketuai oleh Craig Mazin — insan yang bertanggungjawab menulis dan menerbitkan siri televisyen Chernobyl di HBO yang mendapat pujian ramai. Beliau akan menulis jalan ceritanya bersama-sama dengan orang kuat dari Naughty Dog sendiri, Neil Druckmann.
Ia merupakan siri TV hasil kerjasama HBO dengan Sony Pictures.


Twelve Minutes Akan Dilancarkan ke PS5, PS4, Switch Pada Disember Ini

Annapurna Interactive telah mengumumkan bahawa Twelve Minutes akan dilancarkan ke PS5, PS4, dan Nintendo Switch pada 7 Disember 2021.
Sebelum ini, game interaktif adventure ini telahpun dilancarkan ke PC, Xbox One dan Xbox Series pada Ogos lalu.
Saksikan trailer pengumuman untuk pelancaran ke platform-platform baharu ini di bawah:

JomBaca: Hideo Kojima Puji 12 Minutes, Buatnya Teringin Bikin Satu Lagi Game Adventure
12 Minutes merupakan sebuah point-and-click adventure game yang dibangunkan oleh Luis Antonio, diterbitkan oleh Annapurna Interactive, serta dibintangi oleh James McAvoy, Daisy Ridley, dan Willem Dafoe sebagai pelakon suara.
Dalam reviu Boleh Beli or Boleh Blah!?, kami berkata, “12 Minutes memiliki asas cerita dan persekitaran yang ringkas, namun bagaimana ia dirumitkan menjadi satu penceritaan time loop yang kompleks membuatkan ia mengangkat game indie ini menjadi sebuah karya yang menyegarkan.”


Prey: Trailer Gameplay Dedahkan Senjata Dan Kebolehan Shape-shifting – Jadi Cawan Untuk Selesaikan Puzzle!

Pelik-pelik senjata dan kuasa korang boleh pakai nanti dalam game Prey ni! Ubah bentuk badan jadi cawan untuk lepasi puzzle? Memang aneh tapi menarik!

Sejak diumumkan di E3, dan video gameplay ditayangkan secara tertutup di QuakeCon, akhirnya kita dapat melihat video gameplay tersebut di Gamescom 2016!

Prey akan meletakkan korang sebagai Morgan Yu, bahan ujikaji dalam eksperimen untuk menambahbaik spesis manusia itu sendiri. Korang akan bangkit di atas stesen angkasa Talos 1 pada tahun 2034 – dan mula mencari segala rahsia yang ada di stesen angkasa tersebut sambil menjadi buruan spesis makluk asing bernama Typhon!
Trailer yang diumumkan ini memaparkan penggunaan GLOO Cannon – sebuah peralatan penyenggaraan yang menembak gam. Dalam video ini korang gunakan GLOO Cannon untuk memerangkap makhluk asing Typhon dari jenis Mimic!

Di samping itu, video ini turut memaparkan kuasa makhluk asing yang boleh korang unlock menggunakan neuromods yang bersepah di atas Talos I. Dalam trailer ini, korang boleh mimic rupabentuk dan saiz sebuah cawan minuman untuk memasuki sebuah bilik terkunci – menerusi sebuah lubang di kaunter pertanyaan!
Prey akan diterbitkan di platform PlayStation 4, Xbox One dan PC pada tahun 2017!


Marvel’s Avengers: Game Action-Adventure Yang Ada Co-Op 4-Pemain, Ubahsuai Hero Ikut Style Pemain

Semalam, game Avengers yang sedang dibangunkan Square Enix telahpun disahkan akan hadir ke E3 2019. Kemudian, judul rasmi untuk game yang sangat dinantikan ini juga telah diumumkan secara rasmi, iaitu ‘Marvel’s Avengers’.
https://twitter.com/Avengers/status/1133750227922542592
Terbaru, ada info daripada E3 Coliseum telah tertiris yang mendedahkan beberapa maklumat penting tentang game ini. Apa yang dapat kita sedut daripada maklumat ini ialah game ini:

Bergenre action-adventure
Ada penceritaan sinematik dengan gameplay single-player dan co-op berterusan
Boleh co-op sehingga 4 pemain
Mempunyai pelbagai abiliti luar biasa
Ubahsuai (customize) hero mengikut cara bermain pemain
Menggabungkan kuasa untuk mempertahankan dunia yang sentiasa berkembang daripada ancaman mendatang

pic.twitter.com/iro6QoH73g
— Evan Filarca (@EvanFilarca) May 30, 2019
Lebih info lanjut akan didedahkan semasa E3 2019 di pentas Square Enix. Livestream untuk Square Enix akan berlangsung pada 11 Jun ini, pukul 9 pagi (waktu Malaysia). Boleh tontonnya di sini.


Darksiders 2: Deathinitive Edition Bukak Jalan Bagi Darksiders 3!

Menurut Nordic Games, siri action RPG Darksiders masih akan diteruskan. Darksiders 2: Deathinitive Edition hanyalah satu permulaan era baru bagi siri tersebut.

Darksiders 2: Deathinitive Edition telah di-develop oleh Gunfire Games. Ia merupakan sebuah studio yang diketuai oleh David Adams dan juga bekas staf dari Vigil Games.
Darksiders dan Darksiders 2 memang tak dapat dinafikan mempunyai jalan cerita yang menarik disamping gameplay yang penuh aksi. Rugi jika siri ini dibiarkan begitu sahaja.

Merujuk pada komen wakil Nordic Games di dalam forum Steam, Deathinitive Edition yang dikeluarkan hanyalah untuk menarik perhatian kembali kepada siri Darksiders. Mereka sedang mencari idea dan peluang dalam mengeluarkan Darksiders 3.


Resident Evil 7 Demo: Sambungan Kisah Jari Hantu Dalam Update Demo “Twilight Version”

Bagi mereka yang tak puas hati dengan kisah ngeri yang tergantung dalam demo ini, Capcom akan memberi update kepada demo ini secara percuma hari ini!
Korang boleh sambung explore dan menyelidik kisah-kisah di dalam rumah ini dengan lebih terperinci. Dikatakan barangan yang dijumpai tetapi tiada fungsi seperti jari patung di dalam demo sebelum ini, kini mempunyai al-kisah dan interaksi tersendiri. So barang-barang yang korang kumpul sebelum ni mempunyai motif tersendiri.
Terdapat lokasi-lokasi baru yang telah dibuka untuk di usha lebih lanjut sambil mengenali lebih rapat tentang misteri keluarga Baker ini. Duduk dan makan sekali dengan mereka sambil melayan kegilaan keluarga ‘bahagia’ ini.
“Meh la makan, mak cik dah masak sedap sedap dah ni ha”
Walaupun Capcom akan memberi update ini secara percuma kepada semua pemilik PS4, tiada waktu yang ditetapkan mengatakan update ini akan keluar di PS Store, mengikutkan apa yang telah di announce di Blog Playstation awal hari ini. Kita hanya dapat tunggu je la paling lewat kemungkinan petang esok.
Dah terbakar, tembak pon tak mati mati lagi ni ha.
So, yang mana dah cuba demo yang lepas, ada berani tak nak explore dengan lebih mendalam? Kalau belum usha demo yang lepas, korang boleh check-out playthrough RE7 kami yang lepas di sini.


Sehari Sebelum Pelancaran Final Fantasy XV, Hajime Tabata Sampaikan Mesej Khas Untuk Peminat

Sebuah mesej khas disampaikan pengarah game ini, menjelang berakhirnya penantian 10 tahun para peminat.

Sehari sebelum pelancaran Final Fantasy XV, pengarahnya, Hajime Tabata telah menyampaikan sedikit ucapan semasa livestream Active Time Report. Beliau tidak dapat hadir dalam livestream tersebut, namun telah menyampaikan mesej tersebut melalui wakilnya.
Tabata menyebut tentang bagaimana kerjasama telah membantu para developers mengatasi masalah dan mencapai kejayaan merentasi jangkaan, serta menyatakan kebanggaannya dalam pasukan Final Fantasy XV, termasuk semua rakan kongsi dan kesemua para peminat.
Berikut adalah terjemahan yang dilakukan DualShockers dari bahasa Jepun ke bahasa Inggeris:

There are only two more days left before launch. Coming this far, we have overcome so many things. Thanks to my steadfast colleague, I was able to work on this project witout having even one millimeter of regret.
We were able to achieve results that greatly exceed our personal capabilities, with my colleagues, with all stakeholders, with all the partners and all the fans. This is my “FF15” Team.
This team is my pride.
Let’s celebrate the release date of the game on November 29th together with all of our colleagues who have worked for this game together. Let’s celebrate November 29th with all the stakeholders, the partners, and all the fans. I’m looking forward to meet those who will come at Yodobashi Akiba at 8:16 on launch day.
For those who unfortunately cannot come, let’s meet through our game.
One last thing:
I’m saddened about the fact that I could not attend the last ATR before release. But this isn’t the last ATR, right?
Let’s definitely do one last special one after release!
Final Fantasy XV Director
Hajime Tabata

Sebelum ini, Trophy/Achievements untuk Final Fantasy XV sudah pun didedahkan. Anda boleh lihatnya di sini.
Final Fantasy XV akan dilancarkan pada hari esok, iaitu 29 November 2016 di PS4 dan Xbox One.


Cara-Cara Membunuh Dengan Kreatif Dalam Dishonored 2!

Keseronokan membunuh kali ni bukan sahaja dengan Corvo, malah Emily! Keseronokan berganda!

Disamping kebolehan untuk memperlahankan masa untuk seketika, video gameplay kali ini memaparkan kebolehan Emily yang dikenali sebagai Tag Along dan Trading Places manakala Special Delivery dan Body Snatching untuk Corvo.
Jadi, apa kebolehan favorite yang korang tak sabar nak cuba nanti?
Sebelum ini, terdapat juga paparan yang lebih teliti tentang mechanics Dishonored 2 yang melibatkan Corvo di QuakeCon 2016.

Dishonored 2 akan diterbitkan pada 11 November untuk PC, PlayStation 4 dan Xbox One.


Street Fighter 5: Siri Character Intro: Birdie, Gangster Jalanan Mok-Mok!

Aihh, penulis begitu khusyuk bermain Street Fighter 5, sampai terlupa nak introduce character lain! Jom kita tengok video introduction untuk Birdie dari Capcom ini!

Birdie, mamat punk rocker dari Street Fighter Alpha ini kembali dengan imej boroi! Apa dah jadi? Sebab mamat nih suka sangat makan. Orang upah gaduh? Bagi makan! Shadaloo suruh belasah orang? Bagi makan! Tapi, Birdie nih memang kelakar jalan ceritanya dalam story mode!
Dengan teknik bergaduh jalanan yang agak disgusting – dia boleh campak tahi hidung ok! Dan sesuai dengan hobi barunya yang suka makan – bila korang activate V-Trigger Birdie nih, beliau akan makan cili menjadikan beliau merah kepanasan dengan damage outut yang lebih tinggi! LOL
[su_box title=”JomBeli!” box_color=”#ff0000″]Khas untuk pembaca JomGaming! Korang boleh Order Street Fighter 5 dengan menghantar ‘JGSFV‘ ke Inbox Partner Seller kitorang dan dapatkan diskaun RM10!
Dapatkan penghantaran launch-day PERCUMA terus ke kawasan anda bagi yang menetap di Lembah Klang!
[/su_box]


Jom Tengok Beberapa Screenshots Terbaru The Witcher 3 Di Nintendo Switch

Antara kejutan menarik yang diumumkan semasa E3 2019 ialah The Witcher 3 akan dilancarkan Nintendo Switch, yang mana sebelum ini sudah ada di PC, PS4 dan Xbox One.
Terbaru, melalui laman web rasminya, Nintendo telah berkongsikan beberapa screenshots terbaru The Witcher 3 yang diambil dari Switch. Ia memaparkan Geralt dalam beberapa persekitaran dan situasi. Korang boleh lihatnya di bawah:

Dalam versi Switch ini, pemain akan mendapat The Witcher 3: Wild Hunt, Hearts of Stone, Blood and Wine, dan 16 add-on lain. Saber Interactive akan mengendalikan port ke versi Switch ini. Korang boleh saksikan trailer di sini.
The Witcher 3 akan dilancarkan ke Switch pada tahun ini, namun tarikhnya masih belum diumumkan.


Dapatkan Horizon Zero Dawn Complete Edition Secara Percuma Sekarang Di PlayStation Store

Para pemain di PS4 dan PS5 kini berpeluang untuk mendapatkan Horizon Zero Dawn Complete Edition secara percuma di PlayStation Store.
Korang boleh menebus game open-world yang dibangunkan Guerrilla Games itu dari sekarang hingga 15 Mei, 11 pagi (waktu Malaysia). Apabila korang masukkan game ini ke dalam Libary, ia akan menjadi milik korang buat selamanya.
Horizon Zero Dawn Complete Edition merupakan bundle yang menggabungkan game asal dengan DLC The Frozen Wilds.
Tawaran ini adalah game kesembilan dalam senarai game percuma Play At Home yang diumumkan Sony pada bulan lalu.
Dalam kenyataan yang dikeluarkan, Sony menyatakan yang akan ada “lebih banyak bakal tiba” dalam masa terdekat melalui kempen Play At Home ini.


Malaysia Sasar 3 Pingat Emas Untuk Esports Di Sukan SEA 2019 Filipina

Buat pertama kalinya dalam sejarah, temasya sukan terbesar Asia Tenggara, Sukan SEA akan mempertandingkan esports sebagai acara pingat.
Kontinjen pasukan Malaysia telah mengumumkan bahawa Malaysia mensasarkan tiga pingat emas melalui acara esports. Setiausaha Persatuan Esukan Malaysia (ESM), Hisham Darus mengatakan tiga pingat emas ini mampu diraih dari game Tekken 7, Dota 2 dan Hearthstone.
Dalam temasya sukan yang berlangsung pada hujung tahun itu nanti, lima acara esports akan dipertandingkan, iaitu DotA 2, Starcraft II, Mobile Legends: Bang Bang, Arena of Valor  dan Tekken 7.


Valkyria Chronicles Remaster: Kelihatan Menarik Dulu Dan Sekarang!

Sudah tak dapat disangkal lagi game ini mempunyai nilai seni yang tersendiri.
Ketika Valkyria Chronicles dipasarkan pada tahun 2008 dahulu ia menerima pujian dari segi gameplay dan juga nilai seni yang berunsurkan lukisan air. Game tersebut kelihatan sangat menarik di PS3 dulu dan kini di PS4 nampaknya ia kelihatan semakin cantik.
Valkyria Chronicles Remaster yang bakal dipasarkan pada tahun 2016 dibekalkan bersama demo untuk Valkyria: Azure Revolution yang akan berada untuk gamers pada akhir tahun 2016.
JomBaca:
Valkyria: Azure Revolution bakal menggegarkan PS4
Valkyria: Azure Revolution akan menggunakan sistem permadeath!


Mercedes-Benz Penaja Baru Untuk League of Legends Worlds Tahun 2017? Betul Ke Bohong?

Artikel ini ditulis dan dikongsi oleh seorang sahabat kami, Waghih. Korang boleh baca artikel asal yang ditulis oleh beliau di lamannya yang menumpukan kepada berita League of Legends, Liga Lagenda.

Pada minggu lepas, beberapa organisasi berita dari negara China telah melaporkan bahawa syarikat Mercedes-Benz, L’Oreal Men Expert, Logitech G, Intel, dan syarikat tenusu China iaitu Yili akan menjadi penaja utama untuk kejohanan League of Legends World Championship 2017 di China.
Berdasarkan laporan oleh laman berita Dot Esports, cawangan Mercedes-Benz dari negara itu masih lagi dalam tempoh perbincangan. Mereka belum memberikan penjelasan yang lebih lanjut, namun mengatakan perbincangan tersebut belum mendapat kata putus lagi. Hal ini kerana perancangan asalnya hanya melibatkan penajaan siaran untuk LPL sahaja, liga utama League of Legends di China.

Pada kejohanan yang lepas, esports LoL telah menarik banyak jenama-jenama terkenal seperti Coca-Cola, American Express, dan Gillette sebagai penaja, jadi tidak mustahil sekiranya Mercedez berpotensi untuk menjadi penaja yang baru pula.
Kejohanan League of Legends World Championship 2017 akan berlangsung di China dari 23 September hingga 4 November ini. Pasukan-pasukan daripada 13 liga profesional akan bertarung untuk merebut hadiah terkumpul sebanyak USD2.1 juta, sebelum dana daripada peminat (konpendium) ditambah (para peminat boleh membeli ‘skins’ Champions khas untuk kejohanan ini sahaja, dan 25% peratus daripada hasil penjualan ‘skins’ ini akan ditambah dalam hadiah terkumpul Worlds).

Perlawanan akhir antara pasukan Samsung Galaxy dan SK Telecom T1 pada tahun lepas telah menarik lebih kurang 43 juta penonton daripada seluruh dunia. Dengan jumlah yang begitu besar, tidak mustahil sekiranya jenama yang lain mahu untuk menaja League of Legends di masa akan datang.
Sama ada Mercedes-Benz atau L’Oreal akan menjadi syarikat pertama daripada industri masing-masing akan melibatkan diri dalam dunia esports. Kedua-dua syarikat seperti Volkswagen dan Audi – sebagai contoh – telah memberikan komitmen besar terhadap esports, termasuklah penajaan untuk pasukan profesional dan juga kejohanan lain. Sama juga seperti jenama besar dalam industry kosmetik, di mana Gillette, Axe, dan Old spice telah melabur dalam bentuk penajaan dan memberikan sokongan penuh.
JomBaca: League of Legends: Champion ‘Attack Damage Carry’ (ADC) Terbaik Untuk Dipilih!


HyperX Umumkan Barisan Perkakasan Gaming Terbaru – Headset Wayarles, Gaming Keyboard RGB, Gaming Mouse RGB, dan DDR4 RGB!

HyperX mula bermain dengan RGB dengan perkakasan gaming terbaru mereka!

HyperX, gaming division bagi Kingston Technology telah mempamerkan headset, gaming keyboard RGB, gaming mouse RGB, dan RAM DDR4 RGB!

Menurut vice president HyperX, Mark Leathem, “Barisan perkakasan terbaru HyperX ini membuktikan komitmen HyperX untuk membawakan perkakasan gaming berkualiti tinggi kepada gamers konsol, PC dan juga kepada atlit esports.”
HYPERX CLOUD FLIGHT WIRELESS HEADSET
HyperX mengumumkan Cloud Flight, headset wayarles pertama mereka yang boleh digunakan oleh gamer di platform PC dan PS4 menggunakan sambungan 2.4GHz dan pemacu audio 50mm. Baterinya juga mampu bertahan selama 30 jam setiap caj, dan disahkan oleh Teamspeak dan Discord. Headset ini juga menampilkan microphone dengan ciri noise-cancelling.
Gaming headset wayarles HyperX Cloud Flight ini akan berada di pasaran pada bulan ini dengan harga USD159.99 (~RM639.88).

Berikut adalah spesifikasi dan ciri yang ada pada HyperX Cloud Flight ini nanti:
Driver: Dynamic, 50mm with neodymium magnets
Type: Circumaural, Closed back
Frequency response: Wireless: 20Hz–20,000Hz, Analog: 15Hz–23,000Hz
Impedance: 32 Ω
Sound pressure level: 106dBSPL/mW at 1kHz
T.H.D.: < 2%
Weight: 300g
Weight with mic: 315g
Cable length and type: USB charge cable (1m) + Detachable 3.5mm headphone cable (1.3m)
Microphone Element: Electret condenser microphone
Polar pattern: Noise-cancelling
Frequency response: 100Hz-7,000 Hz
Sensitivity: -45dBV (0dB=1V/Pa,1kHz)
Battery life: 30 hours – LED off, 18 hours – Breathing LED, 13 hours – Solid LED
Wireless Range: Up to 20 meters
HYPERX ALLOY ELITE RGB MECHANICAL KEYBOARD
Keyboard mekanikal HyperX sudah beberapa kali dipandu uji oleh staf JomGaming (HyperX Alloy FPS | HyperX Alloy FPS Pro) sebelum ini. Kali ini, HyperX menampilkan keyboard mekanikal dalam perisa RGB pula!
Gaming mechanical keyboard HyperX Alloy Elite RGB ini akan hadir dengan CHERRY MX red, brown, atau blue switches, butang media terdedikasi, port USB 2.0 dan alas pergelangan tangan yang boleh ditanggalkan.

Gaming mechanical keyboard HyperX Alloy Elite RGB ini akan berada di pasaran pada bulan ini dengan harga USD169.99 (~RM679.88).
Berikut adalah spesifikasi dan ciri yang ada pada HyperX Alloy Elite RGB ini nanti:
Switch: CHERRY MX
Type: Mechanical
Backlight: RGB
Keys: 16,777,216 colors
Light Bar: 2,500,000 colors
Media Keys: 6,000,000 colors
Light effects: Per key RGB lighting and 4 brightness levels
Onboard memory: 3 profiles
Connection type: USB 2.0 (2 USB connectors)
USB 2.0 Pass-through: Yes
Polling rate: 1000Hz
Anti-ghosting: 100% anti-ghosting
Key Rollover: N-key mode
Media control: Yes
Game Mode: Yes
OS compatibility: Windows® 10, 8.1, 8, 7
Switches:
CHERRY MX RGB Blue: Clicky, 50cN actuation force
CHERRY MX RGB Brown: Tactile, 45cN actuation force
CHERRY MX RGB Red: Linear, 45cN actuation force
Cable
Type: Attached, braided
Length: 1.8m
Dimensions
Width: 444.00mm
Depth (with wrist rest): 226.80mm
Height: 37.40mm
Weight (Keyboard, wrist rest and cable): 1467g
HYPERX PULSEFIRE SURGE RGB MOUSE
Satu lagi tambahan kepada keluarga perkakasan gaming HyperX adalah Gaming Mouse Pulsefire Surge RGB Mouse. Dengan sensor Pixart 3389, mouse ini menampilkan sensitivity sehingga 16,000 DPI, Omron switches, fungsi macro dan efek RGB 360º!

Gaming mouse HyperX Pulsefire Surge RGB ini akan berada di pasaran pada sukuan ke-2 2018 ini dengan harga USD69.99 (~RM280.20).
HYPERX PREDATOR DDR4 RGB MEMORY
Akhir sekali, HyperX turut mengumumkan produk terbaru mereka, Predator DDR4 RGB Memory. Bagi mereka yang inginkan jutaan warna-warni di dalam PC gaming mereka, bolehlah menggunakan teknologi IR yang sedang dibangunkan bersama  ASUS, Gigabyte, dan MSI ini. Teknologi ini membolehkan korang sync nyalaan LED di setiap module RAM menggunakan pancaran IR sahaja!

HyperX Predator DDR4 RGB Memory dijangka akan mula dijual pada suku ke-2 2018, namun harganya hanya akan diumumkan kemudian.


Esports Malaysia (ESM) & Majlis Sukan Negara (MSN) Bersiap-Sedia Untuk Acara Esports Di Sukan Asia 2022 & Olimpik Paris 2024!

Wahai gamers – bersedialah! Pentas esports dunia menanti korang!

“Persatuan Sukan Elektronik Malaysia / Esports Malaysia (ESM) dan Majlis Sukan Negara (MSN) sedang merancang untuk menghantar perwakilan negara ke Sukan Asia 2022 & Olimpik Paris 2024 nanti,’ ujar Datuk Latt Shariman Abdullah, Presiden ESM sebentar tadi di Auditorium Majlis Sukan Negara, Bukit Jalil.

Datuk Latt mengesahkan ESM dan MSN sedang mempertimbangkan acara-acara esports yang popular dan akan dianjurkan di Sukan Asia 2022 & Olimpik Paris 2024 – dan seterusnya akan mula menilai wakil-wakil esports yang berbakat untuk dibawa bertanding di acara-acara sukan bertaraf antarabangsa tersebut.

Majlis penyerahan Jalur Gemilang sebentar tadi adalah saat bersejarah buat arena esports Malaysia kerana 5 atlit esport tersebut adalah atlit-atlit esports Malaysia yang pertama menerima penghormatan sedemikian di MSN – sebaris dengan ikon-ikon sukan negara yang lain sebelum ini seperti Datuk Nicol Ann David dan Datuk Lee Chong Wei!

Atlit-atlit tersebut akan mewakili Malaysia dan bertanding di Pro Evolution Soccer 2018 2v2 Peringkat Asia di Bangkok, Thailand pada 20-21 Januari 2018, dan FIFA 2018 eWorld Cup Playoff di Barcelona, Sepanyol pada 23-30 Januari 2018 nanti.

Wakil Malaysia ke Pro Evolution Soccer 2018 2v2 Peringkat Asia

Ahmad Ramli bin Hamsani
Norameen bin Burhanuddin
Muhammad Khairul Amin bin Shamsudin
Mohd Hafeez bin Shariffudin

Wakil Malaysia ke FIFA 2018 eWorld Cup Playoff

Muhamad Luqman Haziq bin Hajiman

Usahasama antara ESM dan MSN ini selari dengan pengumuman Menteri Belia & Sukan, Khairy Jamaluddin bahawa Majlis Sukan Negara (MSN) akan mula giat membangunkan esports sebagai persiapan menghadapi Sukan Asia 2022 dan seterusnya Olimpik Paris 2024!
Persoalannya kini – adakah korang bersedia untuk mewakili negara di pentas esports antarabangsa?

Majlis penyerahan Jalur Gemilang sebentar tadi adalah saat bersejarah buat arena esports Malaysia kerana 5 atlit esport…
Posted by JomGaming on Khamis, 18 Januari 2018


Sony Sedang Cari Jalan Memperbaiki Mesej Glitch PSN, Kemaskini Sistem Software Bakal Tiba

Berita paling menggemparkan pada hujung minggu lalu ialah tentang satu glitch yang dihantar menggunakan mesej di PlayStation Network (PSN) yang mampu merosakkan sistem PS4.

Terbaru, bercakap kepada VG247 melalui emel, Sony telah memberikan kenyataan mereka mengenai isu yang melanda ramai pemain PS4 ini.
“Kami sedar tentang situasi ini dan sedang merancang satu kemaskini sistem software untuk menyelesaikan masalah ini,” kata Sony.
Maka, buat masa sekarang, korang bolehlah lakukan langkah pencegahan awal untuk mengelakkan daripada terkena glitch ini, seperti yang telah kami terangkan di dalam artikel ini.
Lebih membimbangkan tentang situasi ini ialah apabila sesetengah pemain yang tidak bertanggungjawab telah mengeksploit glitch ini untuk memenangi game Ranked atau Competitive dalam game esports secara mudah dan percuma.
Jadi, sama-samalah kita berdoa agar pihak Sony dapat mengeluarkan solusi kepada masalah ini dengan segera agar kita tidak perlu risau lagi untuk bermain game online.


Brink, FPS Terbitan Bethesda Kini Boleh Didapati Percuma Di Steam

Mungkin ini masa yang sesuai untuk mencuba Brink.

Terus terang saya tidak menjangka akan menulis artikel mengenai Brink yang telah diterbitkan 6 tahun dulu. Kini ia telah di kategorikan sebagai free-to-play tanpa pengumuman lanjut dari Splash Damage atau pun Bethesda.
Brink adalah sebuah FPS yang mengetengahkan aksi gerakan parkour dalam mode single-player dan multiplayer yang disediakan dengan pelbagai watak/class yang setiap satu mempunyai kebolehan yang tersendiri.
Brink kini boleh didapati percuma di Steam.
Jika korang terlupa atau tak pernah mendengar mengenai Brink sebelum ini, dibawah adalah launch trailer yang diterbitkan dahulu.


Saksikan 10 Minit Gameplay Memperkenalkan Mekanik ‘Reversal Edge’ Baru Dalam Soul Calibur 6

Kali ini kita dapat melihat Sophitia berentap bersama Mitsurugi secara penuh di arena bersejarah ini.

Selepas 5 tahun keluaran siri Soul Calibur (SC) kita dapat melihat bagaimana rupa satu perlawanan penuh di SC6 dengan pergerakan baru iaitu ‘Reversal Edge’ yang mampu mengelak pukulan pihak lawan dan counter directly dengan pukulan yang kuat sambil berada dalam view sinematik yang dinamik.
SC6 juga merupakan sebuat ‘soft reboot‘ kepada siri SC dengan kembali ke event-event asal dahulu sambil menerokai rahsia dan lagenda yang terpendam.
SC6 juga dilancarkan sempena meraikan ulang tahun ke-20 siri ini.


Petisyen Untuk Bawa Red Dead Redemption 2 Ke PC Mula Dilancarkan Para Peminat

Pengumuman terbaru daripada Rockstar sedikit mengecewakan para gamers di PC. Mereka mula mengorak langkah!

Red Dead Redemption 2 baru sahaja diumumkan oleh Rockstar pada malam tadi. Setakat ini, di laman web rasminya, mereka hanya meletakkan platform yang bakal dikeluarkan nanti hanyalah di PlayStation 4 dan Xbox One. Pastinya, ia telah mengecewakan sebilangan gamers kerana PC tidak disenaraikan sebagai platform yang akan dilancarkan kelak.
Terbaru, gamers di PC telah melancarkan sebuah petisyen bagi merayu kepada Rockstar untuk melancarkan Red Dead Redemption 2 di PC. Anda boleh buka dan tandatangan petisyen tersebut di sini.

Red Dead Redemption tidak pernah dilancarkan di PC, hanya di PS3 dan Xbox 360. Kini, para gamers di PC tidak mahu lagi ketinggalan dalam memainkan siri game yang sungguh epik ini.
Mungkin gamers di PC boleh berharap, kerana ia mengambil masa 19 bulan untuk Rockstar melancarkan Grand Theft Auto 5 di PC. Mungkinkah gamers di PC terpaksa menunggu selama itu lagi? Atau terpaksa hanya melihat pemain di konsol menikmatinya?


Wasteland 3: Pilih Pihak Mana Yang Korang Sokong Di Dunia Pasca-Apokaliptik Colorado

Trailer Wasteland 3 akan membawakan korang untuk mengenali beberapa pihak di dunia pasca-apokaliptik Colorado.

Terdapat beberapa pihak diperkenalkan antaranya seperti Patriarch’s Marshal di mana tugas mereka adalah untuk menegakkan undang-undang, tetapi semuanya dikawal oleh golongan patriaki. Gippers yang menyembah Ronald Reagan dan mereka fikir semua orang ialah Komunis.
The Hundred Families yang mendakwa mereka menjadikan Colorado tempat yang lebih baik, tapi mementingkan keutamaan mereka sahaja. Pihak-pihak lain yang disebut ialah Refugees, Payasos, The Scar Collectors, Godfishers dan The “butchering” Dorseys.
Pemain boleh pilih pihak mana yang akan menentukan masa depan Colorado. Wasteland 3 akan dikeluarkan pada 28 Ogos 2020 untuk Xbox One, Xbox Game Pass, PS4, PC, Mac dan Linux.
Sumber: VG247


FIFA 16 Di Match Viewing Party Final Piala FA 2016: Infinite_Aramis Muncul Juara!

Sabtu lepas, GamesBond telah mengadakan sebuah pertandingan FIFA 16 sempena Match Viewing Party bagi Final Piala FA 2016! Jom kita saksikan kemeriahannya!

JomBaca: FIFA 16 Tournament: Bertarung Dalam FIFA 16 Sambung Tengok JDT Lawan Selangor PKNS!

PKNS telah menganjurkan Superbest Power Final Piala FA 2016 Match Viewing Party di SACC Mall, Shah Alam pada Sabtu yang lepas. Acara yang mencapai kemuncaknya dengan siaran langsung perlawanan JDT menentang Selangor PKNS FC pada malam itu, telah bermula seawal 9 pagi dengan pertandingan FIFA 16 yang berlangsung di pintu masuk SACC Mall, Shah Alam!

Seperti yang kami hebahkan sebelum ini, pertandingan yang terbuka kepada orang ramai ini menawarkan hadiah wang tunai yang menarik! Buktinya adalah apabila kesemua 96 slot peserta dipenuhi dalam waktu yang singkat! Malahan, terdapat juga peserta yang datangnya dari Afrika Selatan, dan Thailand!

Pertandingan FIFA 16 kali ini juga telah menarik penyertaan daripada banyak clan-clan FIFA Malaysia yang ternama seperti Infinite, Kickers, Wckd, Syco, WTF, Prodigy, Immortal, Myfes dan BANYAK lagi!

Paling mengagumkan adalah komitmen para peserta yang datang dari jauh dan duduk seharian menghadap setiap pusingan dan perlawanan yang dijadualkan – semuanya setia menanti waktu pertandingan masing-masing dan acara berlangsung tanpa sebarang kelengahan mahupun kelewatan. Syabas kepada para peserta sekalian!

Bila tiba waktu penalti, masing-masing sorok controller!

Di samping itu, pihak PKNS turut mengadakan pelbagai aktiviti menarik bagi menghidupkan acara Match Viewing Party tersebut. Kitorang sempat juga menyaksikan Raja Freestyler dan rakan-rakan mempamerkan aksi freestyle mereka bermain bola! Bukan itu sahaja, tetamu jemputan Mehmet Durakovic dan Datuk Ong Kim Swee dengan sporting-nya turut sama mempamerkan skill masing-masing bersama Raja Freestyler!

Apabila perlawanan FIFA 16 tiba ke peringkat quarterfinals, kelapan-lapan peserta mulai menghadapi persaingan sengit! Beberapa saat cemas dan kekalahan tak terjangka dapat dilihat di peringkat ini! Kekecewaan dan kegembiraan, semuanya jelas terasa di penghujung pertandingan ini!

Akhirnya Infinite_Aramis dan Kicker_Hasrulexis bertemu di perlawanan final. Terasa macam tournament internasional pulak apabila mereka bermain di skrin LED yang besar!

Korang boleh saksikan sendiri perlawanan tersebut di bawah ini!

Selepas seharian berhempas-pulas, akhirnya 3 pemenang telah diumumkan! Tahniah kepada Infinite_Aramis pemenang tempat pertama, Kicker_Hasrulexis pemenang tempat kedua dan Infinite_Amtuah pemenang tempat ketiga.
Ketiga-tiga mereka pulang dengan membawa wang tunai sebagai ganjaran usaha keras dan satu lagi catatan kejayaan dalam kerjaya eSport mereka. Tahniah kepada semua pemenang dan peserta.
Pemenang dari kiri: Infinite_Amtuah (Tempat ke-3), Infinite_Aramis (Tempat pertama) dan Kicker_Hasrulexis (Tempat ke-2).
Terima kasih diucapkan kepada GamesBond dan PKNS kerana menjemput JomGaming membuat liputan. Diharapkan nanti, lebih banyak acara eSport di perigkat akar umbi dapat diadakan bagi membangunkan bakat eSport negara kelak!
Jom kita berjumpa lagi di dalam acara FIFA 16 yang lain nanti.


Acer Umumkan Siri Gaming Desktop, Laptop, Monitor Dan Aksesori – Macam-Macam Ada!

Yang mana satu berkenan di hati?

Semalam Acer telah mengumumkan barisan desktop, laptop, monitor dan aksesori mereka di acara [email protected] di New York. Jom tengok, kot ada yang berkenan. Boleh beli sebagai PC raya.

Pertama sekali adalah Desktop Gaming Nitro 50 yang dikuasai 8th Gen Intel Core i7 dan NVIDIA GeForce GTX 1070. Korang boleh pasang sehingga 4 monitor ke desktop ini – pastikan GPU pilihan cukup power lah! Harganya dijangka sekitar ~RM3,180.82.

Desktop kedua diumumkan adalah Desktop Gaming Predator Orion 5000 yang lebih berkuasa dan boleh memuatkan processor sehingga 8th Gen Intel Core i7 +8700K, chipset Intel Z370 terbaru serta 2 NVIDIA GeForce GTX1080Ti SLI. Harganya dijangka sekitar ~RM5,966.47.

Dalam siri yang sama juga adalah Desktop Gaming Predator Orion 3000 yang dikuasai processor 8th Gen Intel Core i7+ dan NVIDIA GeForce GTX1080. Yang ni pula dijangka berharga ~RM3,976.32.

Kalau dah ada Desktop, kenalah ada monitor. Jadi Acer turut mengumumkan siri monitor Nitro VG0 dan RG0. Kedua-duanya dilengkapi panel IPS, dengan 1ms VRB serta AMD Radeon FreeSync.

Acer Nitro VG0 (harga bermula dari ~RM517.40) akan hadir dengan saiz 27,l 23.8 dan 21.5 inci, manakala Acer Nitro RG0 (harga bermula dari ~RM676.61) yang senipis 0.27 inci ini pula akan hadir dengan saiz 27 dan 23.8 inci.

Kalau laptop gaming yang korang cari, Acer turut mengumumkan Laptop Gaming Predator Helios 500 dan Predator Helios 300.

Predator Helios 500 (~RM7956.62) ini hadir dengan skrin 4K UHD atau FHD IPS 17.3-inci 144Hz, dan dikuasai 8th Gen Intel Core i9+ dan GeForce GTX 1070 – keduanya boleh di-overclock. Predator Helios 300 pula hadir dengan skrin FHD IPS 15.6 inci 144Hz dan dikuasai 8th Gen Intel Core i7+ dan GeForce GTX 1060 yang boleh di-overclock.
Bagi melengkapi barisan desktop, laptop dan monitor ini adalah aksesori gaming yang lain seperti:

Gaming Mouse Predator Cestus 510 dengan sensitivity sehingga 16,000DPI
Gaming Chair Predator yang menawarkan kusyen yang boleh ditanggalkan dan rekaan ergonomik dan selesa

Predator Hard Case untuk melindungi gaming rig korang

Mechanical Keyboard Predator Aethon 500 dengan RGB dan jangkahayat butang sehingga 70 juta keystroke

Mousepad Predator dengan pilihan permukaan plastik atau fabrik
Spesifikasi sebenar, harga dan jualan produk-produk ini mungkin berbeza. Semak www.acer.com untuk maklumat lanjut.


Tekken 7: Video Gameplay VR Akhirnya Didedahkan!

Tapi ianya bukan dari kacamata first-person!

Setelah diumumkan sekian lama, akhirnya Namco telah mengeluarkan preview video gameplay mode VR bagi Tekken 7.
Walaupun stage nampak agak “kosong” dan kurang meriah berbanding stage lain, mungkin ini hanya demo sample buat masa ini. Pandangan video juga kelihatan seperti terkunci pada over-the-shoulder view dengan kebolehan untuk melihat stage yang serba kosong (buat masa ni?).
Dalam video yang sama juga dipaparkan serba-sedikit option Customization untuk Nina Williams. Kitorang harap pihak Harada-san boleh terbitkan lebih banyak video VR sebelum game ini dikeluarkan, baru seronok menambah kepada hype game ini nanti!
Tekken 7 akan di mula berada di pasaran pada 2 Jun 2017 untuk PS4, PS Pro, Xbox One dan Steam.


Apex Legends: Apa Yang Bakal Tiba & Dibaiki Dalam Kemaskini Akan Datang

Season 3 Apex Legends semakin menghampiri sebulan dilancarkan. Respawn Entertainment akan membuat patch update yang baru dan juga membaiki bug yang ada dalam game.
Apex Legends telah menunjukkan kejayaan mereka dengan mengeluarkan map baru iaitu World’s Edge untuk Season 3 dan juga event terhad “Fight or Fright” yang menggunakan map lama King’s Canyon dengan bersuasana malam. Justeru, Respawn Entertainment berpeluang lagi untuk menaik taraf map World’s Edge seperti mana yang dibuat pada Season 2.

Ramai pemain yang masih tidak berpuas hati dengan bug yang wujud dalam game semasa bermain. Kadangkala “step sound” yang ada pada in game tidak didengari dan menyebabkan terciduk semasa berperang.
Membaiki Bug
Buat pada masa ini, bug yang ada adalah seperti berikut yang telah disahkan oleh Respawn tetapi tidak dijamin akan diberi untuk patch yang akan datang.

Masalah Penggunaan Pheonix Kit
Healing bug
Out of bounds
3rd-person shield cell/battery bug
Bug lencana Series 1

Respawn Entertainment juga akan mengeluarkan beberapa patch baru yang akan diimplementasikan tidak lama lagi.
Patch yang akan datang

Firing Range baru
Legend tokens boleh dipakai untuk re-roll daily challenges
Pertukaran voiceover ke bahasa Inggeris
Menetapkan deathbox UI dibuka semasa ditembak
Mebaiki game cursor velocity PC/Konsol

Bug yang sedang disiasat

Lifeline DOC bug
Warna rambut Mirage
Penambahan butang untuk membersihkan status dalam game

Itu sahaja buat pada masa sekarang yang sedang dikerjakan oleh Respawn. Respawn akan mengeluarkan isu bug dan fixes dengan lebih terang kepada awam dan pemainnya dengan lebih jelas.
Sumber: Apex Tracker


Terjual Sebanyak 2.6 Juta, Horizon: Zero Dawn Kini Merupakan Video Game Paling Laris Terbitan Sony

Satu jumlah yang boleh dibanggakan memandangkan ianya hanya terbit baru-baru ini.

Menurut Sony, Horizon: Zero Dawn telah memegang rekod sebagai game paling laris untuk game terbitan mereka setakat ini dengan jualan sebanyak 2.6 juta unit. Jumlah ini dikira daripada jumlah jualan media fizikal dan juga digital (PS Store).
Menurut Hermen Hulst dari Guerrilla Games, studio terbabit berasa sangat teruja dengan penerimaan yang sangat positif daripada pengkritik, pemain, malah daripada studio lain seperti CD Project Red. Beliau turut menambah bahawa mereka kini sedang giat berusaha meluaskan kisah Aloy serta dunia Horizon: Zero Dawn.
Horizon: Zero Dawn boleh didapati eksklusif untu PlayStation 4.
JomBaca: Review Horizon: Zero Dawn – Boleh Beli or Boleh Blah!?


PewDiePie & Pengasas Oculus Dinamakan Antara 100 Individu Paling Berpengaruh Di Dunia!

2 personaliti yang tidak asing dalam dunia gaming, tersenarai dalam 100 individu paling berpengaruh di dunia!

Industri gaming kini bukanlah sesuatu yang boleh dipandang remeh masyarakat luar sana. Kini, individu-individu yang mewarnai dunia gaming mampu untuk menggegar dunia luar sana secara keseluruhannya.
Terkini, Majalah TIME telah mengeluarkan senarai yang dipilih mereka untuk 100 individu paling berpengaruh di dunia, dan YouTuber tersohor PewDiePie dan pengasas Oculus, Palmer Luckey antara personaliti dunia gaming yang berjaya menempah nama.
Felix Kjellberg atau nama sensasi beliau PewDiePie adalah seorang gamer YouTuber yang memuatnaik video Let’s Play secara harian di channel beliau. Cara penyampaian, skrip dan gaya suntingan yang lucu membuatkan kini beliau mengumpulkan 43 juta subscribers di YouTube.
Ini bukanlah kali pertama PewDiePie tersenarai dalam ranking yang dikeluarkan Majalah TIME. Sebelum ini, beliau juga pernah disenaraikan sebagai 30 individu paling berpengaruh di Internet.

Pengasas Oculus, Palmer Luckey juga bukanlah calang-calang individu yang telah banyak mencorakkan industri gaming ini. Selepas mendapat perhatian atas laporan pembelian Oculus berjumlah USD2 billion oleh Facebook, teknologi yang beliau bawakan boleh dikatakan sebagai perintis kepada beberapa peranti virtual reality (VR) yang lain, seperti Valve, Vive oleh HTC dan PlayStation VR oleh Sony.
Anda boleh lihat senarai penuh 100 individu paling berpengaruh di dunia yang dikeluarkan Majalah TIME di sini.


Bos EA Salahkan Halo Infinite, COVID-19 Atas Kegagalan Battlefield 2042

Kita sebagai pemain boleh berikan senarai panjang tentang bermacam perkara yang tidak kena dengan Battlefield 2042 sehingga menyebabkan kegagalannya sendiri.
Namun, Ketua Pegawai Studio EA, Laura Miele nampaknya ada beberapa alasan tambahan yang beliau utarakan yang pada hematnya menyebabkan kegagalan game shooter itu.
Miele dikatakan telah menyalahkan pelancaran mengejutkan Halo Infinite dan COVID-19 sebagai antara punca mengapa pengkritik dan peminat tidak berpuas hati dengan game itu.
Laporan ini hadir dari wartawan tersohor, Tom Henderson, yang kini menulis di Xfire. Henderson melaporkan yang baru-baru ini beberapa eksekutif EA telah mengadakan satu mesyuarat bagi membincangkan malapetaka yang melanda game terbaharu DICE itu.
Dalam pertemuan itu, Miele menyatakan yang pelancaran game percuma dari Xbox, Halo Infinite beberapa hari sebelum pelancaran Battlefield 2042 telah memberi kesan kepada game mereka itu.
Selain itu, beliau turut menyebutkan bagaimana cara kerja studio yang berubah disebabkan pandemik COVID-19 turut memberikan kesan buruk kepada pembangunan game itu.
Miele walau bagaimanapun turut mengakui yang inovasi dan cita-cita yang terlalu tinggi, seperti perpindahan game itu kepada enjin baharu Frostbite, sebagai salah satu punca juga. Beliau mengakui yang Battlefield 2042 bukan sahaja tidak mencapai jangkaan para pemain, malah turut tidak mencapai jangkaan EA.

Dalam review Boleh Beli or Boleh Blah!?, kami merumuskan Battlefield 2042 dengan “keseronokan kami ketika bermain sedikit dicacatkan dengan pengalaman game yang terasa seperti tidak siap. Ataupun mungkin lari dari tujuan asal.”


Fire Emblem Heroes Diumumkan Bagi Peranti Mobile Android dan iOS!

Nintendo telah mengumumkan Fire Emblem Heroes bagi smartphone korang!

Mobile game ini akan dilancarkan di Google Play bagi platform Android pada 2 Februari dan kemudian di platform iOS.

Di dalam game ini nanti, korang akan bermain sebagai Summoner dan memanggil Heroes dari keseluruhan siri Fire Emblem, kumpulkan bala tentera korang, level up Heroes tersebut dan berperang secara strategik dengan menggunakan kelebihan mukabumi bagi mencapai kejayaan!

Map direka sesuai untuk skrin peranti korang, hanya drag Heroes korang ke pihak musuh untuk melakukan serangan, ataupun gunakan Fire Emblem controls. Kawalan weapon triangle system kembali dan korang dinasihatkan untuk merancang strategi mengatasi attributes pihak musuh bagi memastikan kemenangan!

Karakter-karakter Fire Emblem Heroes akan mendapat character art baru dengan rakaman suara baru juga! Disamping main quest, terdapat pelbagai mode untuk membolehkan korang level up, dapatkan skill baru dan mempertingkatkan ratings Heroes korang.

Nintendo telah melancarkan laman web di mana korang boleh mengundi kemasukan Heroes Fire Emblem kegemaran korang untuk in-game event. Undilah sekarang di SINI.


Super NES Classic Edition Diumumkan Oleh Nintendo – Mengandungi 21 Video Game Klasik Konsol Itu!

Jangan lepaskan peluang untuk dapatkannya!

Super NES Classic Edition akan didatangkan dengan HDMI port untuk memudahkan ia disambung pada televisyen masakini bersama-sama dengan 21 buah video game seperti Super Mario World, Contra 3 dan juga Star Fox. Ia akan dijual pada harga USD79.99 iaitu sekitar RM343.
Berikut adalah senarai video game dari era 90-an yang bakal didatangkan bersama-sama SNES Classic Edition:

Contra 3: The Alien Wars
Donkey Kong Country
EarthBound
Final Fantasy 3
F-ZERO
Kirby Super Star
Kirby’s Dream Course
The Legend of Zelda: A Link to the Past
Mega Man X
Secret of Mana
Star Fox
Star Fox 2
Street Fighter II Turbo: Hyper Fighting
Super Castlevania IV
Super Ghouls ’n Ghosts
Super Mario Kart
Super Mario RPG: Legend of the Seven Stars
Super Mario World
Super Metroid
Super Punch-Out!!
Yoshi’s Island

SNES Classic Edition akan mula dijual pada 29 September 2017.


Ubisoft Paparkan 2 Trailer Sinematik Far Cry 6, Sahkan Tarikh Pelancaran

Dalam acara Ubisoft Forward yang berlangsung awal pagi tadi, Ubisoft telah memperlihatkan dua trailer sinematik untuk Far Cry 6, seterusnya mengesahkan tarikh pelancarannya yang telah tertiris beberapa hari lalu.
Trailer pertama ialah ‘title sequence’ yang mendedahkan beberapa nama yang akan membintangi game ini. Trailer kedua pula memperlihatkan trailer sinematik yang menunjukkan seorang diktator di Yara, Anton Castillo yang sedang mendidik anak lelakinya, Diego untuk meneruskan legasinya.
Jom layan kedua-dua trailer di bawah:

Far Cry 6 akan dilancarkan pada 18 Februari 2021 untuk PC, PS5, PS4, Xbox Series X, Xbox One dan Stadia.


Trailer Baru Untuk Ori and the Will of the Wisps Dikeluarkan, Bakal Tiba Februari 2020

Dalam sidang media Xbox di E3 2019 pagi tadi, satu trailer gameplay baru untuk Ori and the Will of the Wisps telah dikeluarkan. Jom layan trailer terbaru ini:

Ori and the Will of the Wisps akan dilancarkan pada 11 Februari 2020 untuk PC dan Xbox One.


Midgard Saga Kini Dilancarkan Di Malaysia Untuk iOS, Android

Midgard Saga kini secara rasminya telah dilancarkan di Malaysia untuk peranti iOS dan Android.
Midgard Saga merupakan sebuah game kasual card-based RPG yang memfokuskan kepada strategi.
Membawa para pemain ke alam Midgard, korang akan mengikuti perjalanan Putera Forseti selepas kematian ayahnya, Raja Crowe, yang penuh misteri. Di dalam kancah kekacauan selepas kemangkatan rajanya, adakah putera ini akan berjaya mendapat semula takhta, mendamaikan tanah airnya, dan membalas dendam terhadap kematian ayahnya?
Semasa pelancaran, Midgard Saga menampilkan lebih 50 Hero yang setiap daripadanya memiliki abiliti yang unik, lebih 20 map dan lebih 100 musuh.
Korang boleh muat-turun Midgard Saga untuk iOS di sini, dan Android di sini.


Jom Sertai Pertandingan FIFA 18 Di Puchong Pada 15 April Ini

Mana abang-abang long FIFA di Puchong dan kawasan sekitar?

Pada pertengahan bulan ini KitaGamers Station dan Prodigy FIFA Gaming bakal menganjurkan pertandingan FIFA 18 di Puchong, Selangor. Pastinya ada hadiah menarik untuk korang rebutkan!
Apa yang menarik tentang pertadingan kali ini, ia memberi peluang kepada para pemain amatur untuk menyinar. Mana-mana pemain yang pernah menjadi juara dalam mana-mana pertandingan FIFA sebelum 2 April tidak dibenarkan untuk menyertainya.
Di bawah adalah butiran yang korang perlu tahu tentang pertandingan ini:

Nama Pertandingan: KitaGamers Station M-150 FIFA 18 Challenge
Tarikh: 15 April 2018
Masa: Bermula 9 pagi
Venue: KitaGamers Station, Puchong Selangor.
Yuran: RM25
Hadiah Kemenangan:
– Juara – RM500 + Jersi juara
– Naib Juara – RM300
– Tempat Ketiga – RM200
– Tempat Keempat – RM100
– Tempat Kelima-Kelapan – Hadiah saguhati

Jadi, apa yang korang tunggu lagi? Jom daftar dan dapatkan maklumat lebih lanjut di Facebook Event ini.


Segalanya Yang Diumumkan Dalam EA Play 2019 – Lightsaber, Legend Baru, Map Metro, FIFA Street, Expansion Tropikal

E3 2019 dimulakan malam tadi dengan acara livestream EA Play. Banyak pengumuman yang diumumkan semasa livestream ini, dan sekiranya korang terlepas untuk menyaksikannya tengah malam tadi, korang boleh baca rangkuman yang telah kami sediakan di bawah:
Star Wars: Jedi Fallen Order

Setelah sekian lama menunggu, akhirnya kita dapat melihat kali pertama gameplay lightsaber dari Star Wars: Jedi Fallen Order, sebuah game action-adventure yang sedang dibangunkan oleh Respawn.
JomBaca: Saksikan 15 Minit Gameplay Star Wars: Jedi Fallen Order, Gameplay Lightsaber Yang Pertama
Apex Legends

Walaupun tiada apa yang mengejutkan, slot Apex Legends tetap memberikan banyak info tentang apakah yang akan mereka bawakan ke dalam game battle royale itu dalam masa terdekat ini. Legend baru, Battle Pass, senjata baru dan Ranked Mode adalah antara apa yang mereka umumkan.
JomBaca: Apex Legends Di EA Play: Karakter Baru, Battle Pass, Senjata Baru Ranked Mode
Battlefield V

Tarikan utama dalam slot Battlefield V pastinya ialah pendedahan bahawa map kegemaran Operation Metro akan di-remake ke dalam Battlefield V, dan akan digelar Operation Underground. Di samping itu, mereka turut berkongsi lanjut tentang map-map lain yang akan dilancarkan, maksimum rank dinaikkan, Private Games, dan semestinya DLC bertemakan Jepun, Pacific Theater.
JomBaca: Map Operation Metro Akan Kembali Ke Battlefield V, Seni Konsep Untuk DLC Jepun Diperlihat
FIFA 20

Mode terbaru, Volta Football mengambil perhatian utama game bola sepak paling popular ini. Mengembalikan nostalgia mode seakan FIFA Street, pastinya ia akan menjadi kekuatan utama dalam mempromosikan game itu pada tahun ini.
JomBaca: FIFA Street Kembali Ke FIFA 20, Sebuah Mode Baru Yang Dipanggil “Volta Football”
Madden NFL 20

Tahun ini, EA memperkenalkan Career campaign terbaru yang dipanggil Face of The Franchise — membenarkan pemain membuat kolaj pemain yang bermula sebagai bintang quarterback untuk Texas Longhorns dan beraksi di dalam liga kolej yang akan membawa ke drafting NFL.
JomBaca: Madden NFL 20: Career Campaign Bagaikan Bintang dan Perubahan Superstar X-Factor
The Sims 4

EA mengumumkan expansion terbaru Sims 4: Island Living, dipenuhi dengan kehidupan tropikal dan kepulauan eksotik. Sims akan memulakan hidup baru di persisiran pantai dikelilingi flora dan fauna tropikal berunsur etnik polinesia. Dengan tambahan outfit serta pembinaan yang lebih berunsur kehidupan laut!
JomBaca: The Sims 4: Island Living: Expansion Tropikal Bersama Mermaid & Kehidupan Pulau
JomBaca: The Sims 4: Realm of Magic dan Pengumuman LGBTQ Untuk Semua Siri Game The Sims

Kami di JomGaming merasakan apa yang disajikan dalam EA Play untuk tahun agak mengecewakan. Kebanyakan sesi perbualan mereka hanya membincangkan perkara-perkara yang mungkin hanya boleh diumumkan di media sosial sahaja. Kami menjangkakan yang mereka akan dedahkan sesuatu yang lebih gempak.
Secara peribadi, penulis paling kecewa dengan slot Battlefield V. Boleh dikatakan hampir semua info yang mereka dedahkan pada ketika itu ialah info/trailer yang telahpun dikeluarkan beberapa hari sebelum.

Jadi, apa pandangan korang tentang pengumuman-pengumuman yang dilakukan oleh EA malam tadi? Puas hati? Atau ada perkara-perkara yang ingin lagi?


Assassin’s Creed Baru Dilaporkan Akan Singgah Ke Negara Greece? Betul Ke Bohong?

Dengar khabar Assassin’s Creed masih lagi mahu meneruskan pengembaraan yang bersejarah ini.

Walaupun Assassin’s Creed Origins baru sahaja dikeluarkan (dan laku keras berbanding Assassin’s Creed Syndicate) pada tahun lepas, ada-ada sahaja khabar angin panas berkenaan game Assassin’s Creed yang seterusnya.
Edisi khabar angin ke-966 (ini bukan ikut kiraan khabar angin sebenar, ya) kali ini ialah Assassin’s Creed akan mengembara ke negara berdekatan Laut Mediterranean iaitu negara Greece.
Kami dengar soseh-soseh ke Greece ini melalui sumber sama yang memberikan leak tepat tentang latar belakang tempat dan juga masa iaitu Mesir purba bagi Assassin’s Creed Origins.
Menurut Comic Book, semasa dalam fasa pembangunan, pembangun di Ubisoft mencadangkan Greece sebelum Mesir purba ditetapkan untuk Assassin’s Creed Origins di mana sebelum ini diberikan code-name Empire.
Sumber terdekat juga mengatakan negara Greece akan di-KIV untuk pembangunan game Assassin’s Creed yang seterusnya selepas memberi fokus kepada Mesir purba.

Jika game Assassin’s Creed akan datang singgah ke Greece, kami rasakan Assassins akan tiba di masa Greece purba terutamanya pada abad ke-9 SM semasa kemajuan berkembang mekar untuk sektor seni dan sastera seperti ukiran dan puisi serta Greece juga sedang di bawah pemerintahan empayar Roman.
Kesemua elemen ini apabila digabungkan amat sesuai dipadankan dengan latar belakang game Assassin’s Creed yang penuh dengan pelbagai konflik politik dan tikam menikam belakang orang. Ouuuhh…. padu.
Berubah dari lokasi Mesir purba pula, anda sudah boleh bertukar arah menjadi Templar dalam Assassin’s Creed Rogue Remastered yang baru sahaja dilancarkan semalam untuk PC, Xbox One dan PS4.
Apa-apa pun, ini cuma sekadar khabar angin sahaja. Kita nantikan pula apa yang bakal didedahkan lagi tentang game Assassin’s Creed seterusnya yang mungkin dikeluarkan pada tahun 2019.


Lelaki Ini Turun ~4.5kg Selepas 2 Minggu “Bersenam” Dalam Skyrim VR!

Semoga gamers masa hadapan semuanya macho, sado, slim dan melim.

Skyrim VR baru sahaja dilancarkan, dan seorang gamer bernama elliotttate di Reddit telah melaporkan bahawa beliau telah berjaya menurunkan berat badan sebanyak 10 pound (~4.5kg)!

Gamer ini bermain dengan Skyrim secara fizikal dan immersion penuh! Beliau mengelak serangan panah dan magik musuh dengan bergolek. Beliau turut membaca kesemua dialog karakternya kuat-kuat serta tidak menunggang kuda ataupun menggunakan fast travel!
Sebaliknya, beliau bergerak merentasi dunia Skyrim dengan berjalan, berjogging dan berlari pecut setempat! Dengan cara ini, beliau bukan sahaja berjaya ‘hidup’ di dalam dunia Skyrim, bahkan turut bersenam.

“Saya menyusun beberapa tikar yoga di dalam bilik, pakai kasut sukan dan halakan kipas ke arah saya semasa bermain. Dengan mod Skyrim yang tersedia, saya bermula dengan hanya pilih halatuju dan berlari di dalam dunia indah Skyrim selama 30 minit!”
Selepas itu beliau memainkan segala quest, bercakap dengan NPC dan cuba bermain game tersebut dengan sefizikal mungkin.
Semestinya ini berita gembira untuk gamers yang ingin bermain game dan bersenam pada masa yang sama. Ada yang nak cuba ke? Kongsikan dengan kitorang!


Returnal Untuk PC Kena Ada 32GB RAM Untuk Capai Recommended Specs

View this post on Instagram            A post shared by JomGaming (@jomgaming)


Mode Senjata Di Tengah Skrin Dalam Doom Eternal Untuk Gamer Olskool

Barulah terasa macam 1994!

Doom Eternal akan menyediakan Classic Weapon Pose di dalam options menu, Mode ini akan meletakkan senjata yang dipakai di tengah-tengah skrin  bagi memperingati dan meraikan sejarah francais ini.
https://youtu.be/DFTqsDqNbw0
Kenapa? Sebab sebelum zaman crosshair dan mouse, begitulah kedudukan senjata bagi memudahkan pemain melaraskan senjata ke musuh sebelum menembak. Nostalgia sungguh…
Ini memastikan meme di bawah kekal eternal macam Doom Eternal…

Semestinya ini bukanlah gambaran penggunaan senjata sebenar. Ini video game kan. Nak realistik sangat, gi masuk askar.


FIFA 17 Story Mode Dilaporkan Memiliki Dialog Seperti Mass Effect

FIFA 17 Story Mode baru sahaja diumumkan pagi tadi dan kini kita mendapat sedikit gambaran bagaimana ia akan dimainkan kelak.

Penulis dari Eurogamer, Wesley Yin-Poole telah berpeluang mencuba FIFA 17 Story Mode dan dari pandangan pertama beliau mengenainya, kita telah memperoleh sedikit gambaran bagaimana mode terbaru ini akan dimainkan nanti.
Menurut beliau, watak utama dalam cerita tersebut, Alex Hunter baru sahaja menandatangani kontrak bersama kelab dari Premier League, Manchester United. Hunter merupakan sebuah watak yang diinspirasikan daripada nama-nama seperti Raheem Sterling dan Andros Townsend. Hunter mempunyai seorang rakan baik, rakan sebilik yang bernama Gareth Walker yang mana beliau juga baru sahaja menandatangani kontrak di kelab yang sama.

Perlawanan pertama mereka, pastinya membangkitkan kehangatan yang besar apabila bertemu musuh tradisi Liverpool di Anfield. Semasa perbincangan sebelum perlawanan bermula, jurulatih pasukan, Butler telah menekankan bahawa perlawanan ini adalah sangat penting. Bagi memastikan mode terasa sungguh terasa seperti dunia sebenar dan immersive, kelibat pemain Red Devils seperti Bastian Schweinsteiger turut kelihatan.
Di perlawanan pertama tersebut, Hunter berada di bangku simpanan manakala rakannya Walker telah berjaya meloloskan diri untuk menjadi kesebelasan utama. Di sinilah di mana ciri-ciri dialog seakan-akan siri Mass Effect dirasai.

Hunter ingin mengucapkan sesuatu kepada Walker sebelum bermulanya perlawanan dan pemain diberikan tiga pilihan dialog yang dikategorikan kepada arrogant (angkuh), calm (tenang) dan team player (semangat berpasukan).
Anda boleh teruskan pembacaan mengenai pandangan pertama dari Eurogamer ini di sini.
FIFA 17 akan dilancarkan pada 29 September 2016 di PS3, PS4, Xbox 360, Xbox One dan PC.
JomBaca: FIFA 17: Jom Tonton Gameplay Trailer – 4 Elemen Transformasi Diperkenal!


FIFA 21 Memperkenalkan FUT Co-Op, Tambahbaik Career Mode, Saksikan Trailer Pertama

EA Sports telah mengeluarkan trailer penuh pertama FIFA 21. Trailer ini menampilkan empat pemain muda yang sedang meningkat naik pada ketika ini iaitu Kylian Mbappé, Erling Haaland, João Félix dan Trent Alexander-Arnold.
Jom layan:

Bersama-sama dengan trailer ini, EA Sports telah berkongsikan beberapa ciri baharu dan penambahbaikan yang akan diperkenalkan ke dalam FIFA 21. Fokus utama mereka pada tahun ini nampaknya adalah kehadiran co-op dalam mode Ultimate Team (FUT).
FUT Co-op akan membenarkan korang bermain bersama seorang lagi rakan untuk mendapatkan ganjaran-ganjaran dalam Division Rivals dan Squad Battles. Korang akan memperoleh progress mingguan, serta bekerjasama untuk mencapai beberapa objektif co-op yang hanya diberikan kepada para pemain co-op.
Seperti yang telah diumumkan sebelum ini, EA Sports sekali lagi mengingatkan yang progress untuk FUT Club akan boleh dibawa antara PS4/PS5 dan Xbox One/Xbox Series X, serta cross-gen pasaran perpindahan dan leaderboard. Walau bagaimanapun, buat masa ini, tiada cross-play antara platform dibawakan.
Selain itu, antara penambahbaikan yang akan ditampilkan ke dalam FIFA 21 ialah memfokuskan kembali kepada Career Mode selepas ramai peminat merungut terhadap mode ini yang seperti diabaikan dalam FIFA 20. Salah satu ciri baharunya ialah Interactive Match Sim.

Korang boleh baca ciri-ciri baharu FIFA 21 ini di laman rasminya.
Semalam, EA Sports telah mendedahkan yang Kylian Mbappé telah dipilih sebagai bintang muka hadapan untuk kesemua edisi FIFA 21.
FIFA 21 akan dilancarkan pada 9 Oktober 2020 untuk PC, PS4 dan Xbox One, serta akan dikeluarkan pula untuk PS5 dan Xbox Series apabila konsol itu dilancarkan pada hujung tahun ini.

Game bola sepak pada tahun ini pastinya tertumpu sepenuhnya ke arah FIFA 21 memandangkan pesaing utamanya, Konami hanya akan melancarkan eFootball PES 2021 Season Update — iaitu sebuah game standalone yang menggunakan gameplay sama PES 2020, tetapi dengan kemaskini skuad untuk musim baharu sahaja.


Beli Bundle Graphic Card AMD Radeon – Dapat Resident Evil 2, The Division 2 & Devil May Cry 5 PERCUMA!

Bagi yang berkira-kira nak upgrade tapi tak nak habis bajet untuk game-game terbaru dalam masa terdekat ni — AMD bagi tawaran baik punya.

AMD telah mengumumkan bundle graphic card ‘Raise The Game Fully Loaded’ dengan tawaran game-game PERCUMA dengan pembelian graphic card siri AMD Radeon RX ataupun PC gaming yang dikuasakan graphic card siri AMD Radeon RX.
Bukan calang-calang game yang ditawarkan dalam bundle ini — Resident Evil 2, Devil May Cry 5 dan Tom Clancy’s The Division 2.
Kalau korang nak ketiga-tiga game bernilai ~RM753 ini, korang boleh dapatkan secara PERCUMA bila korang beli:

AMD Radeon VII (bermula Februari 7)
AMD RX Vega
AMD RX 590
Atau PC gaming dengan salah satu AMD Radeon VII, RX Vega atau RX 590

Jangan lambat. Tawaran ini hanya sah antara 9 Februari hingga 6 April 2019 di pengedar sah AMD dan kedai online. Untuk maklumat lanjut, lawati laman AMD.


Aksi Gameplay Aloy Dari Horizon Zero Dawn Dalam Genshin Impact Diperlihat

Setelah mengumumkan kolaborasi antara Genshin Impact dan Horizon Zero Dawn pada bulan lalu, miHoYo telah memperlihatkan aksi gameplay pertama Aloy dalam game open-world mereka itu.
Saksikannya di bawah:

Aloy ventures to Genshin Impact on September 1. In-depth gameplay details on her “Frozen Wilds’ skill, Predator bow, and more: https://t.co/GKni7qyzGm pic.twitter.com/xmmKDJXdRL— PlayStation (@PlayStation) August 20, 2021

Aloy, karakter 5 bintang, akan menggunakan senjata busur dan menggunakan elemen Cryo. Sekiranya pemain berjaya mencapai Adventure Rank 20 atau lebih semasa kemaskini versi 2.1 dan 2.2, pemain akan mendapat Aloy dan busur Predator-nya di mail dalam game apabila pemain log masuk ke dalam PS4 atau PS5.
Bagi pemain PC, iOS dan Android pula, mereka perlu menunggu selama 6 minggu untuk mendapatkannya semasa kemaskini 2.2 yang bermula pada 24 November nanti.
Aloy akan tersedia untuk dimainkan dalam Genshin Impact dalam kemaskini “Floating World Under the Moonlight” yang bakal dilancarkan pada 1 September ini.


AMD Radeon RX 580 Di-Overclocked Dengan Penyejukan Cecair – Prestasi Mencecah 1500Mhz!

Dilaksanakan oleh Lau Kin Lam, seorang overclocker daripada China.

Benchmark overclock bagi AMD Radeon RX 580 ini telah dilakukan oleh Lau Kin Liam untuk laman Videocardz dan telah memberikan kita info lebih lanjut mengenai GPU terbaru keluaran AMD ini.

Menurut beliau, AMD Radeon RX 580 ini telah dilengkapi dengan sebuah waterblock dan ianya adalah eksklusif untuk pasaran China sahaja. Daripada screenshot dibawah, dapat kita bahawa GPUZ dipaparkan dengan spesifikasi yang tepat.

Ujian Benchmark: AMD Radeon RX 580 3DMark Fire Strike & TimeSpy

Kesemua ujian diatas telah dijalankan keatas AMD RX 580 pada kepantasan 1360 MHz dan hasilnya setara dengan RX 480 pada frekuensi yang sama.
Ujian Benchmark: AMD Radeon RX 580 Overclock 3DMark TimeSpy

Ujian ini telah dilakukan beberapa konfigurasi tetapi didapati dengan menggunakan konfigurasi frekuensi 1480/8500 MHz dengan +12 mV akan memberikan prestasi yang paling stabil.
Berikut adalah jadual penuh ujian overclock ini.

Overclocking Configuration
3DMark TimeSpy Score

XFX Radeon RX 580 @ 1480/8500 (+12mV)
4664

XFX Radeon RX 580 @ 1500/8000 (+100mV)
4449

XFX Radeon RX 580 @ 1480/8000
4586

XFX Radeon RX 580 @ 1450/8000
4519

XFX Radeon RX 580 @ 1400/8000
4399

XFX Radeon RX 580 @ 1360/8000 (stock)
4311

Keluaran GPU terbaru daripada AMD ini sememangnya akan menarik minat ramai pengguna-pengguna PC memandangkan ia akan memberikan prestasi yang berdaya saing pada harga yang lebih murah.
Saksikan video yang telah dikongsi oleh Lau Kin Liam ini tetapi harus diingatkan ianya hanya dalam bahasa Kantonis dan sepanjang hampir 3 jam.


Age of Empires Defintive Edition Diperbaharui Dengan Grafik 4K!

Soundtrack baru, zoom level baru, gameplay diperbaharui dan pendaftaran beta juga ada!

Remaster kepada game real-time strategy popular tahun 1997 – Age of Empires sedang dibangunkan! Saksikan trailernya di bawah:

20 tahun dulu, kita beramai-ramai membangunkan peradaban dari Zaman Batu sehingga ke zaman Pertengahan di dalam Age of Empires. Walaupun selepas Age of Empires 2 dan 3, termasuk beberapa title terbitan seperti Age of Mythology, peminat masih melihat Age of Empires orginal sebagai game strategi yang paling diminati.

Ensemble Studios yang membangunkan siri tersebut akhirnya tutup pada 2008. Tetapi kini, Microsoft ingin mengembalikan kegemilangan game ini dengan menghasilkan Age of Empires Definitive Editon. Korang boleh mendaftar Beta access Age of Empires Definite Edition di laman rasmi game tersebut!


Tarikh Pelancaran Call of Duty: Black Ops Cold War Diumumkan Dalam Trailer Terbaru

Setelah mengumumkan secara rasmi Call of Duty: Black Ops Cold War melalui trailer pertama, sehingga menimbulkan kontroversi di China, Activision telah mengeluarkan satu lagi trailer baharu yang mendedahkan lebih banyak butiran.
Berbeza dengan trailer pertama yang hanya memaparkan rakaman dunia sebenar, trailer baharu ini telah memperlihatkan babak sinematik dan gameplay daripada game itu sendiri. Menjadi sekuel langsung kepada Call of Duty: Black Ops yang dikeluarkan pada 2010, Black Ops Cold War akan berlatarbelakangkan pada era 1980-an.
Pendedahan utama daripada trailer ini pastinya tentang tarikh pelancarannya dan platform mana yang dikeluarkan. Call of Duty: Black Ops Cold War akan dilancarkan pada 13 November ini untuk PC, PS4 dan Xbox One, manakala akan dikeluarkan pula untuk PS5 dan Xbox Series X apabila konsol generasi akan datang itu berada di pasaran pada hujung tahun ini.
Di penghujung trailer, mereka telah menyatakan bahawa pendedahan lebih lanjut tentang Multiplayer akan diadakan pada 9 September ini. Kata mereka, ia akan memperlihatkan pengalaman generasi akan datang untuk Multiplayer dan mode Zombies.


BioShock: The Collection: Remaster Untuk Lebih Bio-Syiok!

Sertai dalam pengembaraan yang mengujakan dengan grafik lebih mempesona dalam Koleksi BioShock Remasteryang akan menemui korang di PC, PS4 dan Xbox One pada 16 September ini!

BioShock: The Collection kembali selepas 9 tahun sejak game pertama nya dilancarkan! Francais award-winning ini amat dikenali dengan jalan cerita yang mengghairahkan. Koleksi ini termasuk sekali dengan single-player DLC yang dikeluarkan untuk setiap game BioShock.
Bukan itu sahaja, korang juga akan mendapat siri-video “Director’s Commentary: Imagine BioShock” yang mengandungi insight dari Creative Director, Ken Levine. Koleksi ini bernilai lebih daripada $100 USD dan korang boleh dapat kesemua ini hanya dengan $59.99 USD! (+-RM245.00)
Jika korang tak pernah mencuba #GOTY ini, inilah peluang anda! Koleksi ini mengandungi
BioShock:
– Full game dan semua DLC single player BioShock.
– Siri Video “Director’s Commentary: Imagine BioShock” bersama Creative Director, Ken Levine dan Animation Director Shawn Robertson.
– Museum of Orphaned Concepts: Muzium virtual walkthrough behind-the-scene ala-ala Rapture yang mengandungi konsep-konsep yang tak berjaya menjadi sebahagian daripada game BioShock.
– Challenge Rooms: Lebih keseronokan dengan mainan puzzle, Splicers dan Big Daddies luar dari storyline BioShock!
BioShock 2
– Full game dan semua DLC single player Bioschock 2 (tak termasuk DLC Multiplayer)
– Minerva’s Den – Side story kepada Rapture yang tidak pernah diterokai. Gunakan combat ability dan eksperimen dengan Ion Laser dan Gravity Well Plasmid yang kacau-bilau!
– Protector Trials: Menjelajah dalam Alpha Series Big Daddy yang baru bangun dari hibernasi betul-betul sebelum berlaku kisah BioShock 2.
BioShock Infinite
– Full game dan DLC Burial at Sea – Episode 1 & 2
– Clash in the Clouds Add on-Pack : Hadapi 60 gelombang challenges dari 4 map tambahan untuk menaiki leaderboard dan unlock kawasan untuk diterokai di dalam The Columbian Archaelogical Society hub museum.
– Columbia’s Finest Pack: Kombinasi content dari Industrial Revolution Pack, Upgrade Pack yang mengandungi 500 Silver Eagles, 5 Lock Picks, 6 gear item unik dan 2 weapon upgrade; Comstock’s China Broom Shotgun dan Comstok’s Eagle Eye Sniper Rifle.
BioShock Infinite tidak akan berada dalam bundle PC kerana sudah cukup bagus untuk grafik generasi sekarang. Multiplayer dari BioShock 2 juga tidak akan diberi dalam koleksi ini tapi selain itu, additional content boleh membawa peminat lebih merasai feeling ke dalam dunia francais game ini!
Fuh, syiok kan koleksi remaster ini? Tentunya peminat dan die-hard fan tidak sabar untuk mendapatkan koleksi ini September nanti!
Sumber: 2k


“Don’t F**k It Up!”: Nasihat Developer Veteran Untuk Team Modern Warfare Remastered

Jika mereka “merosakkan” versi remastered ini, ia akan menjadi pengakhiran buat francais Call of Duty!

Call of Duty: Modern Warfare adalah sesebuah game yang sangat ikonik dalam sejarah panjang video game. Ia adalah sebuah game yang menandakan dominasi siri Call of Duty dalam genre shooter.
Pada November nanti, Call of Duty: Modern Warfare Remastered akan dilancarkan bersama-sama dengan Call of Duty: Infinite Warfare. Tak perlulah kami perkenalkan lagi game terbaru dari Infinity Ward, Call of Duty: Infinite Warfare ini. Ia telah mendapat kritikan dari para peminat yang sangat, sangat besar sehinggakan reveal trailer-nya sahaja telah memperoleh dislikes terlalu banyak. Apatah lagi, ia dikatakan turut mengumpulkan jumlah pre-order yang sangat rendah.
Oleh sebab Call of Duty: Modern Warfare Remastered akan dikeluarkan bersama-sama dengan Call of Duty: Infinite Warfare, para peminat setia sudah mula bimbang bahawa game yang merupakan antara terbaik pernah dihasilkan ini akan “dirosakkan” dengan versi remastered ini.

Walau bagaimanapun, anda tidak perlu risau. Vince Zampella, salah seorang dari team asal yang membangunkan Modern Warfare masih lagi memberikan perhatian kepada siri ini dan telah memberikan nasihat kepada developer, Inifinity Ward.
“Saya beritahu mereka – don’t f**k it up!,” kata Vince Zampella kepada Eurogamer.
“Saya telefon mereka dan katakan, secara jujurnya, jangan “rosakkan” remastered ini. Ia adalah memori gaming untuk sebilangan besar gamers di luar sana,” kata Zampella lagi.

Call of Duty: Infinite Warfare bersama-sama dengan Call of Duty: Modern Warfare Remastered akan dilancarkan pada 4 November 2016 di PC, PlayStation 4 dan Xbox One.
JomBaca: CoD: Infinite Warfare: Jom Tonton Gameplay Trailer 7 Minit Yang Bertempur Di Angkasa!


For Honor: Teaser Trailer Terbaru Menyaksikan Vikings Akan Mengganas!

Vikings akan mula menakhluk, siapa yang bakal menjadi mangsa?

IP terbaru daripada Ubisoft, For Honor merupakan antara game yang bakal menjadi tarikan utama di pentas E3 Ubisoft nanti. Sebuah game yang bakal mengetengahkan pertempuran jarak dekat dengan 3 jenis pahlawan utama – Vikings, Samurai dan Knigts.
Terkini, mereka baru sahaja mengeluarkan cinematic teaser trailer yang sebenarnya tidak banyak memberikan apa-apa maklumat terbaru. Jom layan:

Video yang berdurasi 20 saat ini telah memperlihatkan para askar Vikings di dalam kapal yang sedang dalam misi untuk mendarat dan menyerang sebuah kota. Pihak lawan pula memperkemas kubu pertahanan dengan memacakkan lembing di persisir pantai bagi menghalang kemasukan Vikings ini.

For Honor akan dilancarkan di PC, PlayStation 4 dan Xbox One pada suatu tarikh yang masih belum diumumkan.
JomBaca: For Honor: Banyak Maklumat Baru Akan Didedahkan Di E3 & Gamescom 2016!


Punca Sony Tidak Mahu Benarkan Cross-Play Adalah Kerana Duit Semata-Mata, Kata Bekas CEO Sony Online

It’s all about the money.

Antara topik hangat yang berlegar sekitar industri gaming dalam seminggu dua ini ialah tentang ketidakmahuan Sony untuk membenarkan pemain PS4 cross-play dalam Fortnite dengan pemain di platform pesaingnya, Xbox One dan Nintendo Switch.
Pelbagai pihak telah memberikan komen mereka tersendiri tentang isu ini, termasuk jugalah bekas CEO Sony Online Entertainment, John Smedley. Kata beliau, punca utama mengapa Sony melakukan tindakan ini adalah kerana duit.
Smedley menjelaskan, “Semasa saya di Sony, sebab yang dinyatakan dalam perbicangan dalaman kami adalah kerana duit. Mereka tidak suka seseorang membeli sesuatu di Xbox dan gunakannya di PlayStation. Semudah itu. Alasan yang bodoh, tetapi itulah dia.”
Smedley melontarkan kenyataan beliau ini melalui akaun Twitternya, dan apa yang menarik adalah tweet tersebut telahpun dipadamkan.
Wakil Sony sebelum ini telah memberikan komen terhadap kontroversi ini dengan menyatakan, “Dengan 79 juta PS4 telah terjual di seluruh dunia dan lebih daripada 80 juta pengguna bulanan dalam PlayStation Network, kami telah bina satu komuniti gamers yang besar yang boleh bermain bersama dalam Fortnite dan semua game online. “


Need for Speed Seterusnya Dilaporkan Akan Ada Grafik Macam Anime

Need for Speed seterusnya dilaporkan akan tetap menampilkan grafik fotorealistik, sama seperti game-game dalam francais itu sebelum ini.
Tambahan daripada grafik fotorealistik itu, Criterion Games dikatakan akan turut menampilkan grafik yang mempunyai elemen anime.
Butiran ini dinyatakan oleh wartawan tersohor, Jeff Grubb di podcast Giant Bomb, lapor Gaming Bolt. Bagaimanakah bentuk grafik anime itu akan digunakan dalam game tersebut, beliau tidak sebutkannya dengan jelas.
Selain itu, Grubb turut melaporkan yang game itu akan menggunakan sebuah latar belakang bandar fiksyen berdasarkan Chicago, Amerika Syarikat, digelar Lake Shore City.
Minggu lalu, Grubb mendedahkan yang Need for Speed seterusnya itu hanya akan dilancarkan di konsol generasi terkini, iaitu PS5 dan Xbox Series, sekaligus meninggalkan PS4 dan Xbox One.
Buat masa ini, tiada sebarang pengumuman rasmi daripada EA tentang perkembangan terbaharu game racing kesukaan ramai ini.


BlackWidow Chroma V2 Diperkenalkan, Hadir Dengan Pelbagai Pembaharuan

BlackWidow Chroma merupakan salah satu mechanical keyboard yang sangat terkenal keluaran Razer, kini menerima kemaskini terbaru.

Dikenali sebagai BlackWidow Chroma V2, mechanical keyboard ini didatangkan dengan 3 pilihan switch keluaran Razer, iaitu Razer Green, Razer Orange atau Razer Yellow.
Razer Green dan Razer Orange mempunyai respon tactile manakala Razer Yellow yang baru diperkenalkan ini boleh dikategorikan sebagai linear switch yang membolehkan pengguna melakukan gerakan yang lebih pantas.

BlackWidow Chroma V2 turut didatangkan dengan pilihan wrist rest magnetik yang membolehkan penanggalan dan pemasangan yang mudah dan pantas, suatu ciri yang pernah ditonjolkan pada Razer Ornata Chroma
Walaupun menerima pelbagai kemaskini, harga untuk Razer BlackWidow Chroma V2 akan terus dikekalkan pada harga RM899 dan sudah boleh didapati melalui kedai-kedai yang menjual barangan keluaran Razer.


Filem Uncharted Akan Ambil Banyak Inspirasi Dari Game Uncharted 4, Kata Tom Holland

Filem Uncharted yang kini dalam pembikinan akan banyak mengambil inspirasi daripada video game yang dibangunkan Naughty Dog, Uncharted 4: A Thief’s End, kata Tom Holland yang akan membawakan watak Nathan Drake semasa muda.
Ketika ditemuramah IGN, Holland ada bercakap tentang filem ini, katanya, “Secara jujur, salah satu game kegemaran saya ialah game keempat Uncharted.. Sukar untuk dipercayai. Dan banyak inspirasi daripada filem ini telah datang daripada game itu.”
“Kami akan mulakan penggambaran dalam masa empat minggu. Mark Wahlberg akan menjadi Sully dengan baik. Bahagian lagak ngeri (stunt) yang kami ada di Berlin telah menjalankan kerja yang mengagumkan, mempersiapkan aksi lagak ngeri, dan ia akan menjadi sesuatu yang sangat menarik.”
Selain itu, Holland turut ditanyakan tentang apakah versi muda Nathan Drake ini akan berasaskan game atau berdasarkan Holland itu sendiri, ini jawab beliau:
“Semestinya banyak inspirasi yang datang daripada game, tapi ia menggunakan pendekatan yang baharu, menyegarkan terhadap karakter kerana kita tidak dapat melihat banyak dia [Nathan Drake] semasa lebih muda.”
Beliau turut menyifatkan filem ini agak hebat dan bersifat global, serta penggambaran akan dilakukan di banyak lokasi di seluruh dunia.
Bagi yang telah menghabiskan Uncharted 4, pastinya korang tidak terkejut apabila Holland mengatakan bahawa banyak inspirasi diambil dari game itu kerana dalam game itu, kita disajikan dengan beberapa babak semasa Nathan Drake masih muda, turut membawa pemain berjumpa dengan Sully dan Sam, abang Nathan.
JomBaca: Uncharted 4: A Thief’s End: Boleh Beli or Boleh Blah!?

Di sebalik kata-kata yang menyenangkan oleh Holland ini, Sony Pictures masih belum mengumumkan pengarah untuk filem ini, setelah tergendala selama 13 tahun, dan telah bertukar pengarah seramai enam orang. Pengarah terbaru yang meninggalkan projek ini ialah Travis Knight yang terpaksa mengundurkan diri kerana mempunyai masalah pertembungan jadual dengan Tom Holland.
Pada ketika ini, tarikh tayangan filem live-action Uncharted ini dijadualkan pada pada 5 Mac 2021.


Skull and Bones Dilancarkan November Ini, Saksikan 7 Minit Gameplay Baharu

Ubisoft telah berkongsikan video gameplay baharu Skull and Bones berdurasi 7 minit, bersama-sama dengan tarikh pelancarannya.
Skull and Bones akan dilancarkan pada 8 November 2022 untuk Playstation 5, Xbox Series X|S,, dan PC (Epic Games Store, Ubisoft Connect).

Selain itu, Ubisoft turut memperlihatkan sebuah trailer sinematik untuk game bertemakan lanun di Lautan Hindi ini.


Trailer Terbaharu Skate Paparkan Gameplay Pra-Alpha, Ajak Pemain Cuba Versi Awal

Selepas lama menyepi, Full Circle berkongsi perkembangan terbaharu Skate 4 dengan memperlihatkan sedikit gameplay dalam versi pra-alpha serta beberapa masalah yang mereka sedang perbaiki.
Mereka juga mengajak para pemain untuk mendaftar sebagai penguji untuk versi awal game ini serta memberikan maklum balas.


Yakuza 6: The Song of Life Dijadualkan Untuk Pasaran Antarabangsa!

Remake siri asal Yakuza juga diumumkan oleh Sega.

Yakuza 6 telah dipasarkan di Jepun minggu ini dan kini Sega telah mengumumkan bahawa ianya akan menemui pasaran antarabangsa pada awal 2018 nanti.
Disamping itu, Yakuza Kiwami yang merupakan remake bagi siri asal Yakuza juga dijadualkan untuk pasaran antarabangsa pada tahun 2017. Sega turut menyatakan bahawa keluaran ini akan mempunyai pelbagai content tambahan.

A Family Patriarch’s Ransom – Selain mengemaskini kualiti grafik, Sega menjanjikan pelbagai penambahan plot cerita. Peminat akan dapat melihat pelbagai cutscene yang tidak pernah ditunjukkan sebelum ini. Disamping itu, pelbagai aktivi dan content baru akan ditambah seperi Pocket Circuit car racing, MesuKing: Battle Bug Beauties, dan macam-macam lagi.
A Place for Newcomers and Veterans – Yakuza Kiwami dirancang untuk menjadi pengenalan untuk mereka yang tidak mengenali dunia kongsi gelap ini. Sega akan mempastikan pengalaman yang terbaik untuk peminat-peminat lama dan juga bagi mereka yang baru saja ingin mencubanya.
Extreme Revitalization – Yakuza Kiwami telah dibangunkan semula dari awal khas untuk generasi konsol masakini dengan aset grafik baru dan juga merekod semua lakonan suara bagi seluruh game!

Peminat-peminat siri Yakuza pasti tidak sabar menantikan keluaran ini nanti!